title: Matti Vähänäkki

text: Kansanedustajana hän toimi neljä kautta vuosina 1987–2003 edustaen vuosina 1987–1999 Kymen läänin vaalipiiriä ja vuosina 1999–2003 Kymen vaalipiiriä ja kuului Sosialidemokraattiseen eduskuntaryhmään.


title: Matti Vähänäkki

text: Vähänäkki oli sotalapsena Ruotsissa.


title: Rantakirppu

text: Rantakirppu () on ajanvietteellinen ajoneuvo, jossa on kookkaat ja leveät pyörät. Se on suunniteltu ajettavaksi hiekkaisilla dyyneillä ja uimarannoilla.


title: Rantakirppu

text: Rantakirput on yleensä valmistettu erilaisia rakennussarjoja käyttäen Volkswagen Kuplan pohjalevyä, akselistoja, voimansiirtoa ja moottoria hyödyntäen.


title: Raimo Mähönen

text: Raimo Aulis Mähönen (s. 18. maaliskuuta 1938 Harlu) on suomalainen poliitikko. Mähönen toimi kansanedustajana kaksi kautta vuosina 1995–2003 edustaen vuosina 1995–1999 Mikkelin läänin vaalipiiriä ja vuosina 1999–2003 Mikkelin vaalipiiriä ja kuului Sosialidemokraattiseen eduskuntaryhmään. Kotikaupungissaan Pieksämäellä hänellä on ollut lukuisia kunnallisia luottamustoimia ja vuonna 2007 hänelle myönnettiin kunnallisneuvoksen arvonimi.


title: Anna-Kaarina Louvo

text: Anna-Kaarina Louvo (s. 14. lokakuuta 1937 Kauhava) on suomalainen erikoishammaslääkäri ja poliitikko. Louvo toimi kansanedustajana neljä vaalikautta vuosina 1979–1995 edustaen Kymen läänin vaalipiiriä ja kuului Kokoomuksen eduskuntaryhmään. Hänen puolisonsa on Jarmo Louvo.


title: Taiwaninloistoharakka

text: Taiwaninloistoharakka ("Urocissa caerulea") on varisten heimoon kuuluva lintulaji. Se elää kotoperäisenä Taiwanin saarella.


title: Pähr-Einar Hellström

text: Pähr-Einar Hellström (s. 6. syyskuuta 1937) on suomalainen poliitikko. Hellström toimi kansanedustajana ajalla 1. elokuuta 1985 – 23. maaliskuuta 1987 noustuaan eduskuntaan Suomen Punaiseen Ristiin siirtyneen Pär Stenbäckin seuraajana. Hän edusti Uudenmaan läänin vaalipiiriä ja kuului Ruotsalaiseen eduskuntaryhmään.


title: Timo Roos

text: Timo Antero Roos (s. 5. elokuuta 1936 Karkku) on suomalainen erityisopettaja ja poliitikko. Roos toimi kansanedustajana kolme kautta vuodesta 1983 vuoteen 1995 edustaen Turun läänin pohjoista vaalipiiriä ja kuului Sosialidemokraattiseen eduskuntaryhmään. Eduskuntakaudellaan hän oli valtiovarain- ja puolustusvaliokuntien jäsen.


title: Timo Roos

text: Timo Roos valmistui kansakoulunopettajaksi Jyväskylän kasvatusopillisesta korkeakoulusta vuonna 1959 ja toimi kansakoulunopettajana aluksi Uuraisilla vuosina 1959–1960 ja sen jälkeen Karkun Heinoon kansakoulussa vuosina 1960–1970. Vuonna 1969 hän suoritti erityisopettajan tutkinnon Jyväskylän yliopistossa ja työskenteli opettajana Vammaskosken erityiskoulussa Vammalassa vuosina 1970–1983. Hän oli Karkun kunnanvaltuuston jäsen vuosina 1965–1972 ja Vammalan kaupunginvaltuuston jäsen vuosina 1973–2000. Vuosina 1993–1997 hän toimi Pirkanmaan maakuntavaltuuston puheenjohtajana. Presidentin valitsijamiehenä Roos oli vuosien 1982 ja 1988 presidentinvaaleissa. Timo Roos sai kunnallisneuvoksen arvonimen vuonna 2000.


title: Timo Roos

text: Roosia pidetään perinteisen kuttupuheen isänä. Kuttupuhe on eduskunnassa epäviralliseksi perinteeksi muodostunut tapa, jossa joku pirkanmaalainen edustaja pitää kutuille ylistyspuheen. Puhe pidetään joulun alla eduskunnan budjettikeskustelussa maataloutta koskevan pääluokan yhteydessä. Ensimmäisen kuttupuheensa Roos piti 1983, mutta sen saama suosiollinen vastaanotto ja sen muodostuminen perinteeksi tuli yllätyksenä. Vuonna 2013 kuttupuheen piti Arto Pirttilahti.


title: Timo Roos

text: Timo Roos on kirjoittanut kolumneja ja pakinoita mm. SDP:n pää-äänenkannattajaan "Uutispäivä Demariin" (nyk. "Demokraatti") ja "Tyrvään Sanomiin". Vuonna 1997 hän julkaisi muistelmateoksen "Minulta on tiedusteltu", jossa hän on halunnut omien sanojensa mukaan myös antaa ohjeita ja vinkkejä poliitikoiksi aikoville.


title: Timo Roos

text: Timo Roosin erityisharrasteena on harmonikansoitto ja hän on osallistunut myös tämän alan järjestötoimintaan.


title: Timo Roos

text: Timo Roosin puoliso vuodesta 1960 on lehtori Kaija Roos (o.s. Terho). Heillä on vuosina 1962 ja 1966 syntyneet tytär ja poika.


title: Monta Ellis

text: Monta Ellis (s. 26. lokakuuta 1985 Jackson, Mississippi) on yhdysvaltalainen koripalloilija. Hän edustaa NBA-seura Indiana Pacersiä. Hän pelaa numerolla 11.


title: Blåfield

text: Blåfield-suku on Suomen vanhin suomalaista alkuperää oleva aatelissuku. Suku on kotoisin Varsinais-Suomesta, jossa suvun esi-isä Bengt Jönsson toimi asemiehenä ja Turun porvarina. Jönssonin isä Jöns Bengtson (Jöns Bengtinpoika) toimi kihlakunnantuomarina Maskussa, sinettitodistajana Turussa ja maaoikeuden jäsenenä.


title: Blåfield

text: Blåfield-suku aateloitiin 12. marraskuuta 1476, kun Bengt Jönsson sai aateliskirjeen valtionhoitaja Sten Sturelta osoituksena uskollisuudestaan ja palveluksistaan valtiota kohtaan. Kirjeessä kerrottiin rälssivapauden ohessa – ensimmäisiä kertoja Suomessa – suvulle myönnetystä perittävästä vaakunasta, jonka muoto ja värit kirjeessä tarkoin kuvattiin. Blåfield-suvun vaakuna kuvattiin seuraavasti: ”Sinisellä pohjalla leijonanpää kieli ulkona ja kaksi lippua kypärässä ja vesilehti kummassakin lipussa”. Vuonna 1638 suku merkittiin Ruotsin ritarihuoneen kirjoihin. Nimi Blåfield tulee vaakunan sinisestä kentästä.


title: Blåfield

text: Yli 500-vuotias Blåfield-suku kuuluu oleviin aatelissukuihin ja on jäsenmäärältään yksi Suomen suurimmista aatelissuvuista.


Kuninkaallisen laivaston sotatoimet Itämerellä 1918–1920 muodostivat tapahtumasarjan, jonka alkuvaiheessa Yhdistyneen kuningaskunnan merivoimien tavoitteena oli tukea Viron sotaa Neuvosto-Venäjää ja sen tukemia virolaisia bolševikkeja vastaan. Myöhemmin toiminta ulottui koskemaan myös Latviaa.


title: Kuninkaallisen laivaston sotatoimet Itämerellä 1918–1920

text: 24. helmikuuta 1918 itsenäiseksi julistautunutta Viron tasavaltaa ei Saksan miehityshallinto (Ober Ost) hyväksynyt. Saksalaiset vangitsivat kesäkuussa Friedrichshofin keskitysleirille itsenäisyysliikkeen johtohahmon Konstantin Pätsin, jonka kannattajat eivät voineet järjestää puolustusvoimaa neuvostovenäläisten ja virolaisten bolševikkien hyökkäystä vastaan.


text: Brittien laivastotoiminta Itämerellä mahdollistui Saksan tehtyä aselevon ensimmäisessä maailmansodassa 11. marraskuuta 1918. Aseleposopimuksen 12. artiklan mukaan saksalaisten tuli vetäytyä Venäjän keisarikunnalle kuuluneelta alueelta vasta sitten, kun ympärysvallat pitivät vetäytymistä mahdollisena ottaen huomioon alueen sisäisen tilanteen. Käytännössä muotoilu tarkoitti sitä, että saksalaiset jäisivät paikoilleen poliisijoukoksi ylläpitämään yleistä järjestystä ja turvallisuutta eli tarvittaessa taistelemaan virolaisia ja latvialaisia bolševikkeja ja näitä tukevia neuvostovenäläisiä vastaan, kunnes ympärysvallat kykenisivät löytämään jonkin ratkaisun yhdessä Latvian ja Viron hallitusten kanssa.


text: Periaatteessa saksalaiset joukot eivät itse olisi halunneet jäädä itsenäiseen Viroon tai Latviaan, vaan kotiutua. Liettuassa tilanne ei ollut yhtä selkeä. Liettuan itsenäisyyttä haluavien, saksalaisten ja bolševikkien lisäksi tilanteeseen sekaantuivat vielä puolalaiset, joilta toivottiin tukea edellisiä vastaan ja myös mahdollista valtioliittoa Puolan kanssa.


text: Yhdistyneen kuningaskunnan ulkoasiainministeriössä tehtiin arvio muodostuneesta tilanteesta 13. marraskuuta 1918. Arthur Balfourin johdolla kokoontuneessa kokouksessa päätettiin, että Baltian maille toimitettaisiin sotatarvikkeita sitten, kun niillä olisi hallitukset, jotka kykenisivät vastaanottamaan ja käyttämään avun. Viikkoa myöhemmin Viron kansallisneuvoston lähetystö pyysi sekä sota-aluksia että maavoimia suojelemaan Viroa Neuvosto-Venäjältä, joka valmistautui valtaamaan Viron tasavallan. 16. marraskuuta 1918 virolaiset olivat aloittaneet vapaaehtoisen liikekannallepanon, jonka seurauksena Viron puolustusvoimiksi oli saatu kokoon 21. marraskuuta mennessä noin divisioonan kokoinen voima.


text: Yhdistynyt kuningaskunta päätti antaa apua pääasiassa laivastovoimalla, koska se halusi välttää avointa maasotaa Neuvosto-Venäjää vastaan. 20. marraskuuta 1918 Yhdistyneen kuningaskunnan pääministeri David Lloyd Georgen johtama hallitus teki päätöksen laivasto-osaston lähettämisestä tukemaan Viron tasavaltaa. 27. marraskuuta Virossa muodostettiin Konstantin Pätsin II väliaikainen hallitus.


text: Laivastoavun teknistä toteuttamista vastaan esitti näkemyksensä vara-amiraali Sydney Fremantle, joka oli Yhdistyneen kuningaskunnan merivoimien esikunnan varapäällikkö. Hänen mukaansa Tallinnan satama jäätyisi, jolloin Yhdistyneen kuningaskunnan merivoimien alukset voisivat jäädä jäihin kiinni talveksi. Lisäksi venäläiset Itämeren laivaston alukset voisivat toimia Ison-Yhdistyneen kuningaskunnan merivoimia vastaan Kronstadtin satamasta käsin. Britit voisivat myös joutua alttiiksi miinoille, joita oli ensimmäisen maailmansodan aikana kylvetty Itämerelle runsain määrin suluiksi. Yhdistyneen kuningaskunnan ensimmäinen merilordi, amiraali Sir Rosslyn Wemyss hyväksyi kuitenkin suunnitelman laivasto-osaston lähettämisestä.


text: 22. marraskuuta 1918 6. kevytristeilijäeskaaderi lähti Forthvuonosta. Siihen kuuluivat Ceres-luokan keveät risteilijät "HMS Cardiff" ja "HMS Ceres" sekä Caledon-luokan keveät risteilijät "HMS Cassandra", "HMS Caradoc" ja "HMS Calypso". Eskaaderia saattoi yhdeksän 13. laivueen hävittäjää ja 3. miinanraivaajalaivueen miinantorjunta-alusta.


text: Osastoa komensi kontra-amiraali Edwyn Alexander-Sinclair. Alusten edellisenä tehtävänä oli ollut internoida ja saattaa Saksan valtakunnan valtamerilaivaston alukset Scapa Flow’hun.


text: Toisessa vaiheessa sotatoimet laajenivat Latviaa koskeviksi. Lopulta brittien Viron ja Latvian itsenäisyyttä tukevat toimet suuntautuivat myös näihin maihin itsenäistymisen jälkeen jääneitä saksalaisia vastaan. Saksalaiset halusivat estää itsenäisyyksien toteutuminen ja pitää virolais-latvialaisen alueen Saksan protektoraatteina muodollisesti itsenäisen Baltian herttuakunnan nimissä.


text: Osastoon kuuluivat lippulaivana kevytristeilijä "HMS Cardiff", C-luokan risteilijöistä muodostetun 6. kevytristeilijälaivueen "HMS Cassandra", "HMS Caradoc", "HMS Ceres" ja "HMS Calypso", kukin uppoumaltaan 4 100 tn. Laivueen suojana oli 13. laivueen yhdeksän V- ja W-luokkien hävittäjää sekä seitsemän muuta laivaa 3. raivaajalaivueesta.


text: Kööpenhaminassa risteilijät ja hävittäjät tankattiin säiliölaivoista, mutta Tow-luokan raivaajille ei ollut hiiltä hiililaiva "Tregarthin" ajettua miinaan. Myös sen tilalle käsketty hiililaiva ajoi Pohjanmerellä miinaan. Vasta tammikuussa 1919 saatiin kolmas hiililaiva perille Kööpenhaminaan.


text: Laivasto-osasto eteni Baltiaan miinakarttojen varassa ilman raivaajia "HMS Cardiffin" johdolla. 5. joulukuuta 1918 risteilijä "HMS Cassandra" ajoi saksalaiseen merimiinaan Saarenmaan lähellä. Konehuoneen alla räjähtänyt miina mursi rungon kahdesta kohtaa. Hävittäjät "HMS Vendetta" ja "HMS Westminster" pelastivat 440 merisotilasta. Laivaväestä kuoli noin 10. Risteilijä "HMS Calypso" evakuoi pelastuneet. Myös törmäyksissä vaurioituneet hävittäjät "HMS Verulam" ja "HMS Westminster" palasivat Britanniaan.


text: Muu osa laivoista saapui Tallinnaan 12. joulukuuta 1918. Tallinna]ssa vallitsi elintarvike- ja hiilipula. Neuvosto-Venäjän 7. armeija oli vallannut marraskuun loppuun mennessä Narvan, Valgan ja Tarton, jolloin Tallinna oli uhattuna.


text: Kontra-amiraali Edwyn Alexander-Sinclair ylitti valtuutensa ja ryhtyi tukemaan virolaisia joukkoja hyökkäystoimin. 22. marraskuuta 1918 oli puna-armeija hyökännyt Narvaan. Rauhansopimuksen nojalla poliisijoukoksi jääneet saksalaiset joukot olivat kuitenkin torjuneet hyökkäyksen. 28. marraskuuta 1918 neuvostovenäläiset joukot tekivät toisen hyökkäyksen. Marraskuun 1918 lopulla Viron puolustusvoima koostui suojeluskunnasta ja puolustusvoimista, joilla ei ollut raskasta aseistusta.


text: "HMS Cardiff", "HMS Caradoc" ja viisi hävittäjää siirrettiin Narvan edustalle ja niiden tykkitulella tuhottiin joen ylittävä silta. Näin neuvostovenäläiset ja neuvostovirolaiset joukot jäivät saarroksiin, kun yhteys joen yli oli katkaistu.


text: Brittiläinen laivasto-osasto eristi Neuvosto-Venäjän Itämeren laivaston Kronstadtiin ja toimitti 5 000 kivääriä virolaisille Tallinnan puolustamiseksi. Lisäksi laivasto-osasto takavarikoi venäläiset hävittäjät "Spartakin" ja "Avtroilin" Tallinnan edustalla ja lahjoitti ne virolaisille Viron laivaston rungoksi. Samalla osasto vangitsi neuvostovenäläisen laivastosihteerin, joka johti Neuvosto-Venäjän Itämeren laivastoa, toisesta takavarikoidusta aluksesta perunasäkkien alta.


text: 30. tammikuuta 1919 Viron maaneuvoston jäsenet sosiaalivallankumouksellisia lukuun ottamatta jättivät Edwyn Alexander-Sinclairille muistion, jossa he pyysivät brittihallitusta miehittämään Viron ja ottamaan sen sotilaalliseen suojelukseensa. Tilanne oli kuitenkin jo sen verran rauhoittunut, että Alexander-Sinclair siirsi Liepājaan muun muassa "HMS Cardiffin" ja "HMS Ceresin" ja osan hävittäjistä jättäen kuitenkin Tallinnaan komentaja Thesigerin johtoon Yhdistyneestä kuningaskunnasta palanneen "HMS Calypson" sekä miinalaivat "HMS Princess Margaretin" ja "HMS Angoran".


text: Alexander-Sinclairin ja hänen seuraajansa, kontra-amiraali Walter Cowanin, aikana Itämerellä toimi myös yhdeksän moottoritorpedovenettä, joista kaksi kuului Augustus Agarin komentamalle MI6:n operaatiolle. Moottoritorpedoveneet upottivat Kronstadtissa kaksi taistelulaivaa, panssariristeilijän ja huoltolaivan hyökkäyksessä, johon osallistui myös kahdeksan HMS Vindictiven lentokonetta


text: Sotatoimet koskettivat myös Suomen tasavaltaa, koska Karjalankannakselta käsin operoineet britit upottivat neuvostoristeilijä "Olegin" tukeakseen Krasnaja Gorkan varuskunnan kapinaa neuvostovaltaa vastaan ja tekivät sittemmin (18. elokuuta) edellä mainitun moottoritorpedovenehyökkäyksen Kronstadtia vastaan.


text: Tappiona Royal Navy menetti yhden sukellusveneen, kaksi hävittäjää, kaksi miinanraivaajaa, seitsemän moottoritorpedovenettä ja yhden varastoaluksen. Kaatuneita tai kadonneita oli yhteensä 127.


title: Ethie Sousa

text: Ethie Viane Melo Sousa (s. 13. toukokuuta 1980, Mesa, Brasilia) on brasilialainen jalkapalloilija, pelipaikaltaan keskikenttä. Hän on edustanut aina vuoteen 2008 brasilialaisia pl. vuosia 2003-2004, jolloin hän edusti Liaoningin kiinalaisseuraa.


title: Ethie Sousa

text: Vuonna 2008 Ethie siirtyi Ykkösen PS Kemiin ja seuraavana kautena naapurikaupungin Ykkösessä pelanneeseen TP-47:ään, jossa hän jatkoi vielä kaudella 2010, vaikka TP-47 oli pudonnut Kakkoseen. AC Oulun ja TP-47:n farmisopimuksen perusteella Ethie siirtyi Veikkausliigassa pelanneeseen AC Ouluun heinäkuussa 2010 pelaten kaikkiaan 13 ottelua tullen pääosin vaihdossa kentälle.


title: Eneberg

text: Eneberg on suomalainen aatelissuku, jonka jäsenet käyttävät nykyään nimeä "Kivikataja".


title: Eneberg

text: Senaattori Waldemar Eneberg aateloitiin joulukuussa 1903 ja hänen kuoltuaan seuraavana vuonna hänen lapsensa introdusoitiin Suomen ritarihuoneeseen numerolla 277. Hänen sukunsa tunnettiin aiemmin nimellä Enberg ja oli alkujaan Porista, jossa sen tiedetään olleen jo 1600-luvun lopulla. Eneberg otti aatelissukunsa tunnuslauseeksi routavuosien aikaisen vanhasuomalaisten iskulauseen ”taipuu ei taitu”, joka sopi myös hänen katajaan viittaavaan sukunimeensä. Neljä Enebergin lasta suomensi myöhemmin nimensä "Kivikatajaksi", mikä on nykyään kaikkien aatelissuvun jäsenten nimenä.


title: Eneberg

text: Waldemar Enebergin veli oli assyriologi Karl Fredrik Eneberg, joka ei siis kuulunut aatelissukuun.


title: Metronomy

text: Metronomy on elektronista musiikkia soittava yhtye, jonka Joseph Mount perusti Devonissa, Englannissa vuonna 1999. Tällä hetkellä yhtyeessä soittavat Joseph Mount, Anna Prior, Oscar Cash ja Gbenga Adelekan. Mount julkaisee myös remiksejä Mentronomyn nimissä. Mount on remiksannut monia esiintyjiä, esimerkiksi Franz Ferdinandia, Klaxonsia, Goldfrappia, Zero 7:iä, Ladytronia, Kate Nashia ja Lykke Litä.


title: Amboselin kansallispuisto

text: Amboselin kansallispuisto on kansallispuisto Rift Valleyn maakunnassa Keniassa. Puistossa käy paljon turisteja, sillä se sijaitsee vain 260 kilometrin päässä maan pääkaupungista Nairobista lähellä Kilimanjaron vuorta Tansanian rajalla. Kansallispuisto on 392 neliökilometrin laajuinen. Suurin osa alueen asukkaista on maasaita. Puisto tunnetaan ennen kaikkea elefanteistaan.


title: Nakurujärven kansallispuisto

text: Nakurujärven kansallispuisto on yksi Kenian suosituimmista kansallispuistoista.


title: Nakurujärven kansallispuisto

text: Puisto sijaitsee Ison hautavajoaman pohjalla. Sen alueella on monenlaisia elinympäristöjä. Se on 188 neliökilometrin kokoinen, ja järvi peittää kolmanneksen puistosta. Järvi on matala ja voimakkaasti emäksinen. Siihen laskee yksi ympärivuotinen joki ja neljä jokea, joissa on vettä vain osan aikaa vuodesta.


title: Nakurujärven kansallispuisto

text: Puisto tunnetaan ennen kaikkea flamingoistaan. Enimmillään järvellä arvioitiin elävän puolestatoista kolmeen miljoonaa flamingoa. Kun jokien mukanaan tuomat saasteen tappoivat lintujen ravintonaan käyttämiä leviä, flamingot muuttivat pois, mutta vuonna 2017 sinne oli palannut jo 300 000 lintua.


title: Nakurujärven kansallispuisto

text: Kasvillisuus on monimuotoista, sieltä on tunnistettu 500 kasvilajia. Puistoon on myös siirretty leveähuulisarvikuonoja muualta.


title: E1 Music

text: E1 Music (vuoteen 2009 Koch Records) on E1 Entertainmentin tytäryhtiö sekä Yhdysvaltain suurin itsenäinen levy-yhtiö. Sen jakelijana toimii myös Universal Music Group Euroopassa ja Aasiassa nimikkeellä E1 Universal. Nykyään sen Yhdysvaltain jakelijana toimii Epic Records. Tammikuussa 2009 Koch Records vaihtoi nimensä, jolloin se nimettiin "E1 Music"iksi emoyhtiönsä "Entertainment Onen" mukaan.


title: El Clásico

text: El Clásico (, ), tunnetaan myös nimellä "El derbi Español", on jalkapallo-ottelu, jossa kohtaavat Espanjan kaksi menestyneintä jalkapalloseuraa Real Madrid Club de Fútbol ja Futbol Club Barcelona. Ottelu pelataan vähintään kaksi kertaa kaudessa, kun joukkueet kohtaavat toisensa maan pääsarjassa Primera Divisiónissa. Lisäkohtaamiset kauden aikana voivat tulla sekä Copa del Reyssä että Mestarien liigassa, Euroopan Supercupissa sekä Espanjan Supercupissa. Enimmillään joukkueet voivat kohdata kauden aikana yhdeksän kertaa: kerran Euroopan supercupissa ja kahdesti muissa kilpailuissa.


title: El Clásico

text: Ottelua pidetään maailman seuratuimpana vuosittaisena seurajoukkueiden välisenä kohtaamisena. Vuonna 2010 sen potentiaaliseksi televisioyleisöksi arvioitiin 400 miljoonaa katsojaa. Ottelu näytettiin suorana lähetyksenä lähes kaikissa maailman maissa.


title: El Clásico

text: Joukkueet ovat kotoisin Madridista ja Barcelonasta, jotka ovat kaksi Espanjan suurinta kaupunkia. Joukkueet ovat myös kaksi menestyneintä seuraa Espanjan jalkapalloilussa. Real Madrid on voittanut historiansa aikana yhteensä 72 pokaalia eri kilpailuista, Barcelonalla niitä on 67, kun taas kolmanneksi eniten voittaneella Athletic Bilbaolla on 32. Lisäjännitettä ja -panosta otteluun tuovat Espanjan sisällissodan aikaiset ja sen jälkeiset poliittiset asetelmat, joissa Real Madrid edusti yhtenäistä, keskitetyn hallinnon Espanjaa, ja Barcelona itsenäistä Kataloniaa. Barcelonalaisten mielestä diktaattori Franco suosi Madridia monin tavoin. Poliitikot ovat myös myöhempinä aikoina ottaneet kantaa joukkueiden puolesta, esimerkiksi aiemmin pääministerinä työskennellyt Jose Maria Aznar on Madridin kannattaja, kun taas José Luis Zapatero on avoimesti Barcelonan kannattaja. Pelaajat eivät ole myöskään jääneet poliittisten jännitteiden ulkopuolelle, sillä esimerkiksi Gerard Piqué on arvostellut Real Madridia kovin sanankääntein ja tuulettaa Barcelonan maaleja provosoivasti. Piqué onkin viimeisempinä vuosina noussut yhdeksi Katalonian itsenäisyystaistelun symboleista.


title: El Clásico

text:
Seuraavat ottelut ovat pelkästään pääsarjassa käytyjä.
Vuosina 1936–1939 otteluita ei pelattu Espanjan sisällissodan takia.Seuraavat ottelut ovat pelkästään Espanjan cupissa käytyjä. Copa del Rey oli ensimmäinen kansallinen kilpailu Espanjan maalla ja se pelattiin ensimmäisen kerran vuonna 1901. Reilu 25 vuotta myöhemmin perustettiin Primera División.
Copa de la Liga perustettiin vuonna 1982, mutta sen historia jäi lyhyeksi, sillä se lakkautettiin jo neljä vuotta myöhemmin.


title: El Clásico

text: Supercopa de España on cup-kilpailu, jossa kohtaavat edelliskauden maan mestari sekä cupin voittaja.


title: El Clásico

text: Euroopan arvostetuimmassa jalkapallokilpailuissa joukkueet ovat kohdanneet muutamaan otteeseen. Vuoteen 1992 asti kilpailu tunnettiin nimellä "Euroopan Cup".


title: El Clásico

text:
Seuraava taulukko sisältää kaikki joukkueiden väliset viralliset kohtaamiset kaikissa eri kilpailuissa.
Parhaat maalintekijät kautta aikain. Aktiiviset pelaajat ovat vahvistettuna.


title: El Clásico

text: Seuraavassa lueteltuna pelaajia, jotka ovat edustaneet urallaan molempia seuroja. Pelaajasiirtoja joukkueiden välillä on myös käyty, joista kohutuimpia Luis Enriquen siirto Madridista Barcelonaan ja Luís Figon siirto Barcelonasta Madridiin. Sulkuihin merkittynä vuosi, jolloin heistä tuli molempia seuroja edustanut pelaaja.


title: Sota-ajan hallitus

text: Sota-ajan hallitus on hallitus, jonka tehtävänä on hallita sodan ajan sen voittamiseksi. Sota-ajan hallituksille on tyypillistä se, että ne ovat laajapohjaisia, joko täysin yhteishallituksia kaikista valtiopäivillä edustettujen puolueiden edustajista koottuja kansallisen yhtenäisyyden tai sitten mahdollisimman laajapohjaisia, jolloin oppositiossa ei ole kuin erittäin vähän yhteensä kansanedustajia käsittäviä puolueita. Toinen sota-ajan hallituksen piirre on se, että ulkopolitiikasta ja puolustuspolitiikasta sodankäyntiä koskien päättävät tosiasiassa vain melko harvat hallituksen jäsenet, niin sanottu hallituksen sisäpiiri salassapidon ja päätöksenteon nopeuden takaamiseksi.


title: Il Genio

text: Il Genio on italialainen elektronista poppia soittava yhtye, jossa esiintyvät Gianluca De Rubertis ja Alessandra Contini. Yhtyeen suurin hitti on "Pop porno". Laulut ovat pääasiallisesti italiankielisiä, mutta joissain lauluissa lauletaan myös ranskaksi.


title: Thelma Todd

text: Thelma Alice Todd (29. heinäkuuta 1906 Lawrence, Massachusetts – 16. joulukuuta 1935 Los Angeles, Kalifornia) oli yhdysvaltalainen näyttelijä, joka sai suurta suosiota 1920-luvun elokuvakomediennena.


title: Thelma Todd

text: Todd halusi alun perin kansakoulunopettajaksi, ja pääsi lukion jälkeen collegeen. Äitinsä vaatimuksesta hän kuitenkin osallistui kauneuskilpailuihin ja tuli valituksi Miss Massachusettsiksi vuonna 1925. Hän oli kilpailemassa myös Miss Amerikan tittelistä, muttei voittanut. Kilpailun kautta hän pääsi tutustumaan elokuva-alaan ja esiintymään aluksi lyhyissä komedioissa. Uransa alkutaipaleella hän teki myös useita mykän kauden draama- ja kauhuelokuvia.


title: Thelma Todd

text: Jesse L. Lasky valitsi 18-vuotiaan Toddin vuonna 1924 oppilaaksi Paramount Picturesin vastaperustettuun elokuvakouluun. Todd pysyi Paramountilla vuoteen 1927 saakka, jolloin hän siirtyi First Nationalille. Menestyksekkään mykkäelokuvakauden jälkeen hän aloitti äänielokuvissa. Toisin kuin monet muut mykän elokuvan tähdet, Toddin äänenlaatu sopi oivallisesti hänen valkokangaspersoonaansa. Hänellä oli kirkas, pirteä ja jokseenkin aristokraattinen ääni. Toddin First Nationalilla vuonna 1929 tekemä "Seven Footprints to Satan" oli hänen ensimmäinen äänielokuvansa. Todd teki pitkään yhteistyötä tuottaja Hal Roachin kanssa ja esiintyi naistähtenä Harry Langdonin, Charley Chasen, Stan Laurelin ja Oliver Hardyn elokuvissa. Vuonna 1931 hän näytteli kaikkiaan 14:ssä ensi-iltaelokuvassa, joista menestyksekkäin oli Marxin veljesten farssi "Neljä nolattua neroa". Kriitikot antoivat sille sekalaisia arvioita, mutta yleisö rakasti elokuvaa. Toddilla oli myös oma komediaelokuvasarjansa, jossa hän näytteli aluksi ZaSu Pittsin ja myöhemmin Patsy Kellyn kanssa. Myöhemmin Todd näytteli myös muun muassa Marxin veljesten elokuvissa "Hevosen sulat" (1932) ja "Neljä naurettavaa naapuria" (1933).


title: Thelma Todd

text: Todd yritti siirtyä 1930-luvun alussa vakavampiin rooleihin, ja tarkoitusta varten hän otti käyttöön nimen Alison Loyd. Hän näytteli muun muassa draamaelokuvassa "Corsair", mutta palasi pian takaisin komediaelokuvien pariin.


title: Thelma Todd

text: Thelma Todd kuoli epäselvissä olosuhteissa vain 29-vuotiaana. Hänet löydettiin kuolleena rakastajansa Roland Westin entisen vaimon tallissa olleesta autostaan 16. joulukuuta 1935. Auton moottori oli sammuksissa, mutta virta-avain oli ajoasennossa. Viralliseksi kuolinsyyksi todettiin tapaturmainen häkämyrkytys, mutta todellisista tapahtumista ei ole varmuutta. Itsemurhaan ei löytynyt mitään motiivia. Murhastakaan ei ollut todisteita, vaikka hänellä oli löytöhetkellä veriset huulet, joka olisi ollut ainut viittaus henkirikokseen. On jäänyt täysin epäselväksi, oliko kyseessä tapaturma vai ei.


title: Thelma Todd

text: Toddin viimeiseksi elokuvaksi jäi 1936 ensi-iltaan tullut "Kaksi mustalaista", jonka pääosissa näyttelivät Stan Laurel ja Oliver Hardy. Toddin kuoleman johdosta kaikki hänen kohtauksensa leikattiin pois elokuvasta yhtä lukuun ottamatta. Todd ehti esiintyä kaikkiaan noin 120 elokuvassa, joista monet olivat lyhytfilmejä. Hän on saanut tähden Hollywood Walk of Famelle.


title: Utva Lasta

text: Utva Lasta on kaksipaikkainen jugoslavialaisen Utva-lentokonetehtaan sotilaskoulutuslentokone, jonka ensilento tehtiin 2. syyskuuta 1985.


title: Utva Lasta

text: Koneen oli tarkoitus korvata Utva 72-koulukone Jugoslavian ilmavoimissa. Koneen suunnittelu tehtiin pääosin Ilmailutekniikan instituutissa. Koneen valmistuksesa SOKO-tehdas oli Utvan alihankkija. Koneen prototyyppy valmistui toukokuussa 1985. Sitä modifioitiin suhteellisen paljon ennen koelentoja. Toinen prototyyppi valmistui tammikuussa 1989, se sai nimen Lasta 2.


title: Utva Lasta

text: 1990-luvun alussa Utva valmisti osat kymmeneen koneeseen, joista kuusi meni Jugoslavian ilmavoimille. Kaikki koneet jäivät Jugoslavian sisällissodan ajaksi Utvan tehtaalle Pančevoon. Naton pommitus vaurioitti vuonna 1999 pahoin tehdasta, jolloin tuhoutui viisi konetta. Yksi vaurioituneista koneista siirrettiin Jugoslavian ilmailumuseoon.


title: Utva Lasta

text: Vuonna 2006 Utva Lasta projekti käynnistettiin uudestaan.


title: Utva Lasta

text: Vuonna 2009 Irak tilasi 30 Utva Lasta 95-konetta ja Serbia 16 konetta. Ensimmäinen kuuden koneen toimitus Irakiin tapahtui 5. elokuuta 2010.


title: Pajahiili

text: Pajahiili on kivihiiltä.


title: Pajahiili

text: Pajakoksilla on suurempi lämpöarvo ja sitä käytetään pajoissa ja takomoissa. Pajakoksi soveltuu myös pajahitsaukseen erityisesti sen lämpöarvon takia.


title: Pajahiili

text: Helmikoksi soveltuu käytettäväksi takomoissa ja pajoissa sekoitettuna karkeampaan koksiin, pajahiileen tai karkeaan pajahiililaatuiseen kivihiileen.


title: Pajahiili

text: Antrasiittia voidaan käyttää pajoissa haluttaessa pajahiiltä korkeampaa lämpötehoa esimerkiksi ahjohitsauksessa, damaskitaonnassa tai suurten kappaleiden taonnassa.


title: Pajahiili

text: Katso pääartikkeli Puuhiili.


title: Muessin

text: Muessin, myös Muezzin (, " mu'addhin") on moskeijan rukouskutsuja, jonka perinteinen tehtävä on kutsua muslimeja mukaan rukoukseen minareetista käsin.


title: Muessin

text: Muessinin virka on ollut olemassa Muhammedin ajoista lähtien. Muessin ei ole varsinainen pappi, vaan hänen virkansa vastaa paremmin kristittyjen suntiota. Ammattimainen muessin valitaan tehtäväänsä maineensa, äänensä ja kykyjensä perusteella. Laulaessaan rukouskutsua ("adhan") muessin katsoo Mekkaan päin. Nykyaikana muessinit käyttävät apuvälineinä sähköisiä äänentoistojärjestelmiä ja kovaäänisiä.


title: Muessin

text: Adhanin melodista laulamista pidetään myös taidemuotona. Itävaltalaisen Sebastian Brameshuberin dokumenttielokuva "Muezzin" näyttää turkkilaisia muessineja kilpailemassa maanlaajuisessa ja vuotuisessa rukouskutsukilpailussa.


title: Jasper (Kanada)

text: Jasper on 4 265 asukkaan (2006) kunta (specialized municipality) Kanadassa, Albertan provinssin länsiosassa. Jasper sijaitsee Kalliovuorilla, Athabascajoen jokilaaksossa. Jasperin kansallispuisto sijaitsee kunnan alueella. Jasper on suosittu laskettelukeskuskohde ja turismi on kunnan tärkein tulonlähde.


title: Jasper (Kanada)

text: Jasperin ystävyyskaupunki on Hakone Japanissa. Jasper ja Hakone allekirjoittivat ystävyyskaupunkisopimuksen 4. heinäkuuta 1972.


title: Jasper (Kanada)

text: Tiettävästi ensimmäinen eurooppalainen alueella oli tutkimusmatkailija David Thompson, joka kartoitti vuonna 1810 Kalliovuoria mukaan lukien nykyisen Jasperin alueen. Vuonna 1813 North West Company perusti Athabascajoessa sijaitsevan Brûlé Lake -järven rannalle turkiskauppa-aseman, joka nimettiin vuonna 1817 aseman johtajan Jasper Hawesin mukaan Jasper Houseksi. Asema oli tärkeä etappi matkalla New Caledoniaan (nykyinen Brittiläinen Kolumbia). North West Company yhdistyi Hudson's Bay Companyyn 1821, ja yhtiö siirsi Jasper Housen vuonna 1829 Jasper Laken rannalle, lähemmäksi nykyistä Jasperia. Turkisten kysyntä laski huomattavasti 1850-luvulla, ja lopulta Jasper House lakkautettiin vuonna 1884.


title: Jasper (Kanada)

text: Vuonna 1907 Kanadan hallitus perusti Jasperin luonnonsuojelualueen, joka käsitti kaikkiaan 13 000 neliökilometrin alueen. Luonnonsuojelualue nimettiin Jasperin kansallispuistoksi vuonna 1930, ja se on nykyisin osa Jasperin kuntaa. Puistossa vierailee vuosittain noin 3 miljoonaa kävijää.


title: Jasper (Kanada)

text: Vuonna 1911 Grand Trunk Pacific Railwayn mantereen ylitse rakennettava rautatielinja saavutti alueen ja yhtiö perusti Fitzhughin rautatieaseman (nykyinen Jasper), joka nimettiin Grand Trunk Pacific Railwayn johtajan mukaan. Grand Trunk ajautui taloudellisiin vaikeuksiin ja sulautettiin kansalliseen Canadian National Railway -yhtiöön vuonna 1917. Fitzhugh nimettiin uudelleen vuonna 1913 aikaisemmin lakkautetun turkiskauppa-aseman mukaan Jasperiksi.


title: Jasper (Kanada)

text: Maantie Edmontonista Jasperiin valmistui vuonna 1928.


title: Jasper (Kanada)

text: Jasperiin läpi johtaa Yellowhead Highway, joka saa alkunsa Prince Rupertista ja päättyy Winnipegiin. Jasperista saa alkunsa Icefields Parkway, joka johtaa etelässä sijaitsevaan Lake Louisen kylään ja sen lähellä sijaitsevaan kuuluisaan Chateau Lake Louisen luksusluokan turistikeskukseen. Kauempana etelässä sijaitsevat Banffin kaupunki ja Banffin kansallispuisto.


title: Jasper (Kanada)

text: Pienkoneille tarkoitettu Jasperin lentoasema sijaitsee noin 13 kilometriä pohjoiseen keskustasta. Hintonin lähellä sijaitsevalla Hinton/Jasper-Hintonin lentoasemalla on muutamia turisteja lennättäviä tilauslentoyhtiöitä. Lähin reittiliikenteen lentoasema on noin 360 kilometriä itään sijaitseva Edmonton.


title: Jasper (Kanada)

text: Jasperin rautatieasemalla pysähtyy VIA Railin mantereen halki kulkeva The Canadian, ja se on Prince Rupertiin kulkevan Skeena-junan alkuasema. Jasperin asema toimii myös pääteasemana Rocky Mountaineer -rautatieyhtiön turistijunille Rainforest to Gold Rush ja Journey through the Clouds.


title: Jasper (Kanada)

text: Jasper sijaitsee lauhkealla lämminkesäisellä mannerilmastovyöhykkeellä (Köppenin ilmastoluokitus Dwb). Kesät ovat lyhyet ja lämpimät. Heinäkuu on lämpimin kuukausi, ja sen keskilämpötila on noin 22 astetta. Talvet ovat pitkiä ja normaalisti kylmiä, tosin ajoittain Chinook-tuulen puhaltaessa sää saattaa muuttua hyvinkin nopeasti lämpimäksi.


title: Arvanitika

text:
Arvanitika on albanian kielen murre, jota puhutaan Kreikassa ja jolla on arviolta 50 000 puhujaa. Kieleen on tullut voimakkaita vaikutteita kreikan kielestä. Kieltä uhkaa nuorien puhujien sulautuminen kreikkalaisiin, vaikkakin jonkinlaista kulttuurillista uudelleenheräämistäkin on tapahtunut. Kielelle on kehitetty kielioppi ja Uuden Testamentin käännös vuonna 1827.latinalainen kirjaimisto
"Áti ýnë që jé ndë qiéjet, ushënjtëróft' émëri ýt."
"árthtë mbëretëría jóte; ubëftë dashurími ýt"
"si ndë qiél, edhé mbë dhét"
"búkënë tónë të përdítëshimen' ép-na néve só"
"edhé fálj-na fájetë tóna"
"sikúndrë edhé néve ua fáljmë fajtórëvet tánë"
"edhé mos na shtiér ndë ngásie, pó shpëtó-na nga i ljígu;"
"sepsé jótia është mbëretëría e fuqía e ljavdía ndë jétët të jétëvet."


title: Arvanitika

text:
kreikkalainen kirjaimisto
"Άτι ύνε̱ κ̇ε̱ ϳέ νdε̱ κ̇ιέjετ, ȣσ̈ε̱ν̇τε̱ρόφτ' έμε̱ρι ύτ."
"άρθτε̱ μbε̱ρετε̱ρία ϳότε; ȣbε̱φτε̱ dασ̈ȣρίμι ύτ,"
"σι νdε̱ κ̇ιέλ, εδέ μbε̱ δέτ;"
"bȣ́κε̱νε̱ τόνε̱ τε̱ πε̱ρdίτε̱σ̈ιμεν' έπ-να νέβε σότ;"
"εδέ φάλ̇-να φάjετε̱ τόνα,"
"σικȣ́νdρε̱ εδέ νέβε ȣα φάλ̇με̱ φαjτόρε̱βετ τάνε̱;"
"εδέ μοσ να σ̈τιέρ νdε̱ νγάσιε, πό σ̈πε̱τό-να νγα ι λ̇ίγȣ;"
"σεπσέ ϳότια ε̱σ̈τε̱ μbε̱ρετε̱ρία ε φȣκ̇ία ε λ̇αβdία νdε̱ ϳέτε̱τ τε̱ ϳέτε̱βετ."


title: Alain Elkann

text: Alain Elkann (s. 23. maaliskuuta 1950) on italialainen kirjailija, museojohtaja, toimittaja ja poliittinen taustavaikuttaja.


title: Alain Elkann

text: Elkann on kirjoittanut nelisenkymmentä teosta, joista on suomennettu Alberto Moravian elämäkerta "Moravian elämä" (1999; alkuteos "Vita di Moravia", 1996).


title: Alain Elkann

text: Elkanin pojista John Elkann on Fiatin hallituksen puheenjohtaja, Lapo Elkann vastaa Fiatin brändistä. Tytär Ginreva Elkann on elokuvatuottaja. Lasten isoisä äidin puolelta on Gianni Agnelli.


title: Istriotin kieli

text: Istriotin kieli on romaaninen kieli, jota puhutaan Istrian niemimaan eteläosissa Rovinjin ja Vodnjanin kaupungeissa Kroatiassa. Kieli sekoitetaan usein istro-romanian kieleen, mutta se on ehkä läheisempää sukua nyt jo hävinneelle dalmaatin kielelle, sekä edelleen käytössä olevalle friulille. Vuonna 2000 tehdyn arvion mukaan kielellä oli 1 000 puhujaa. Kieli siirtyy edelleen sukupolvelta toiselle, mutta UNESCO on listannut kielen vaaraantuneeksi.


title: Ted Sorensen

text: Theodore (Ted) Sorensen (8. toukokuuta 1928 – 31. lokakuuta 2010) oli Yhdysvaltain presidentin John F. Kennedyn lähin neuvonantaja ja puheidenkirjoittaja. Hän oli koulutukseltaan juristi.


title: Litiumkobolttioksidi

text: Litiumkobolttioksidi eli litiumkoboltiitti (LiCoO) on epäorgaaninen ioniyhdiste. Yhdiste johtaa sähköä ja sitä käytetään litiumioniakuissa katodina.


title: Litiumkobolttioksidi

text: Litiumkobolttioksidin kiderakenne on selvitetty röntgensädediffraktion avulla ja sillä on heksagoninen alkeiskoppi. Kiderakenne koostuu koboltti- ja happiatomien muodostamista kerroksista, joissa ne ovat sijoittuneet oktaedrin muotoon. Litiumionit sijoittuvat näiden kerrosten väliin.


title: Litiumkobolttioksidi

text: Litiumkobolttioksidia tuotetaan kuumentamalla litiumkarbonaattia ja kobolttikarbonaattia 900 °C lämpötilassa kahdenkymmenen tunnin ajan tai kuumentamalla litiumkarbonaattia ja koboltti(II,III)oksidia viisi tuntia 550 °C lämpötilassa ja tämän jälkeen vuorokauden ajan 850 °C lämpötilassa. Ensin mainitulla tavalla tuote on usein epästoikiometristä ja sen suhdekaavaksi on määritetty LiCoO.


title: Litiumkobolttioksidi

text: Litiumkobolttioksidia käytetään katodina litiumakuissa ja anodina hiiltä. Tällöin akkua ladattaessa tapahtuu reaktio alla oleva yhtälön mukaisesti. Akun purkautuessa reaktio on käänteinen. Akun latautuessa koboltti hapettuu hapetusluvulta +III hapetusluvulle +IV ja litiumionit pelkistyvät grafiittianodin pinnalla litiummetalliksi.


title: Litiumkobolttioksidi

text: Tällaisesta akusta saatava jännite on 3,6V. Litiumkobolttioksidin etuja ovat sen lämmönkestävyys, korkea kapasiteetti (137 mAh/g), pitkä kestoikä, korkea purkautumisjännite ja sitä on helppo tuottaa teollisesti hyvin puhtaana.


title: Litiumkobolttioksidi

text: Litiumkobolttioksidia voidaan käyttää myös keramiikan lasitteissa.


title: G. A. Gripenberg

text: Georg Achates Gripenberg (18. toukokuuta 1890 Pietari – 31. toukokuuta 1975 Helsinki) oli suomalainen diplomaatti. Hän toimi Suomen lähettiläänä Lontoossa vuosina 1933–1941 ja Tukholmassa 1943–1956 sekä Suomen ensimmäisenä YK-suurlähettiläänä 1956–1958.


title: G. A. Gripenberg

text: G. A. Gripenberg kuului Gripenbergin aatelissukuun, ja hänen isänsä oli itsenäisyysaktivismia tukenut korkea virkamies, todellinen valtioneuvos Alexis Gripenberg. Hänen äitinsä oli von Haartmanin aatelissukuun kuulunut Agnes Maria Fredrika von Haartman. Gripenberg kirjoitti ylioppilaaksi vuonna 1907 Helsingin Nya svenska läroverketistä ja valmistui filosofian kandidaatiksi Helsingin Aleksanterin yliopistosta 1911 sekä lainopin kandidaatiksi Uppsalan yliopistosta Ruotsista 1917. Vuosina 1908–1909 hän opiskeli myös Oxfordin yliopistossa ja London School of Economicsissa Englannissa. Kun Alexis Gripenberg nimitettiin tammikuussa 1918 Suomen ensimmäiseksi diplomaattiseksi edustajaksi Ruotsiin, toimi G. A. Gripenberg hetken aikaa isänsä palkattomana yksityissihteerinä, ennen kuin siirtyi Suomeen liittyäkseen sisällissodan valkoisiin joukkoihin.


title: G. A. Gripenberg

text: Gripenberg palkattiin Suomen vasta luotuun ulkoasiainhallintoon heti vuonna 1918. Hän toimi aluksi ulkoministeriön toisena sihteerinä, mutta erosi seuraavana vuonna. 1920 hänet palkattiin takaisin ministeriön vt. kansliapäälliköksi. Koska pätevistä diplomaateista oli tuolloin puutetta, hän pääsi nopeasti ulkomaanedustustehtäviin. Gripenberg oli aluksi 1921–1923 Suomen väliaikaisena asiainhoitajana Brysselissä ja Haagissa, 1923–1929 asiainhoitajana Madridissa ja Lissabonissa sekä 1929–1933 lähettiläänä Buenos Airesissa ja Rio de Janeirossa (vuosina 1931–1933 myös Santiago de Chilessä). Gripenbergillä oli keskeinen rooli Suomen osallistuessa Barcelonan maailmannäyttelyyn 1929. Hänen aktiivin panoksen perusteella Suomen eduskunta hyväksyi Suomen osallistumisen maailmannäyttelyyn.


title: G. A. Gripenberg

text: Vuonna 1933 Gripenberg nimitettiin lähettilääksi Lontooseen, joka oli Suomen tärkeimpiä edustustoja. Hänen kautensa siellä kesti kunnes Ison-Britannian ja Suomen diplomaattisuhteet katkesivat jatkosodan aikana Britannian sodanjulistuksen vuoksi vuoden 1941 lopussa. Gripenberg määrättiin ensin kotimaahan disponibiliteettiin ja nimettiin syksyllä 1942 lyhyeksi aikaa Suomen edustajaksi Vatikaaniin, mutta seuraavana keväänä hänet siirrettiin Tukholmaan. Se oli nyt Suomen tärkein ulkomaanedustusto, varsinkin kun Neuvostoliitto päätti sodan loppuvaiheessa käydä rauhantunnustelut Suomen kanssa Tukholman kautta. Gripenberg vältteli yleensä poliittista vaikuttamista, mutta joutui asemansa takia välikädeksi rauhantunnusteluissa. Hän jatkoi asemapaikallaan vielä yli vuosikymmenen sodan jälkeenkin ja varsinkin presidentiksi tullut J. K. Paasikivi arvosti hänen pätevyyttään. Viimeiset kaksi vuotta Tukholmassa 1954–1956 hän palveli suurlähettilään nimikkeellä.


title: G. A. Gripenberg

text: Tukholman kautensa jälkeen Gripenberg ehti olla vielä huhtikuun alusta 1956 vuoden 1958 loppuun Suomen ensimmäisenä YK-suurlähettiläänä, minkä jälkeen jäi eläkkeelle. Gripenberg sai monia korkeita koti- ja ulkomaisia kunniamerkkejä ja kirjoitti eläkevuosinaan useita laajoja muistelmateoksia.


title: FWA:n vuoden pelaaja

text: FWA:n vuoden pelaaja on jokaisen Englannin jalkapalloilukauden päätteeksi jaettava palkinto kauden parhaalle pelaajalle. Palkinnon jakaa jalkapallotoimittajista koostuva Football Writers' Association (FWA). Ensimmäisen kerran se jaettiin vuonna 1948, jolloin sen voittaja oli Blackpoolin Stanley Matthews. Palkinnon laittoi alulle Charles Buchan, joka oli yksi yhdistyksen perustajista ja entinen ammattilaispelaaja. Voittaja valitaan toimittajayhdistyksen jäsenten äänestyksellä. Yhdistykseen kuuluu noin 400 jalkapallotoimittajaa. Palkinnon voi saada kuka tahansa Englannissa pelaava pelaaja kansallisuudesta riippumatta.


title: FWA:n vuoden pelaaja

text: Thierry Henry on useimmin palkittu pelaaja kolmella voitollaan. Hänen lisäksi kuusi pelaaja on saanut palkinnon kahdesti. He ovat Cristiano Ronaldo, Danny Blanchflower, Gary Lineker, John Barnes, Kenny Dalglish ja Tom Finney.


title: FWA:n vuoden pelaaja

text: Taulukossa on mainittu myös pelaajan samana vuonna saavuttamat muut merkittävät englantilaiset palkinnot, joita ovat vuodesta 1974 lähtien on jaetut pelaajayhdistyksen (PPY) ja -palkinnot (YPY) sekä vuodesta 2001 lähtien jaettu -palkinto (FPY).


title: Subjektiivinen oikeus

text: Subjektiivinen oikeus on oikeusjärjestyksen kansalaiselle antama valta jonkin edun tai hyödykkeen saamiseen tai turvaamiseen. Se voi olla esimerkiksi omistusoikeus esineeseen. Esine ei kuitenkaan ole välittömästi subjektiivisen oikeuden kohteena, sillä esineen kanssa ei ole oikeussuhdetta. Subjektiivinen oikeus merkitsee ihmisen oikeusasemaa oikeussuhteessa toiseen ihmiseen, jolla on toisen oikeutta vastaava velvollisuus. Subjektiivisesta oikeudesta ei voi puhua tapauksissa, joissa siltä puuttuu selvä kohde velvollisuuden puutteen vuoksi. Oikeusjärjestys suojaa annettua valtaa muiden henkilöiden vaateilta ja myöntää viranomaisten suojan subjektiivisen oikeuden toteuttamiseen. Esimerkiksi esineen omistajalla on oikeus sen käyttöön toisten estämättä, oikeus oikeudettomasti viedyn esineen takaisinsaantiin sekä oikeus esineen myyntiin ja panttaukseen. Subjektiivisen oikeuden lähikäsite on "objektiivinen oikeus," joka tarkoittaa oikeusjärjestystä eli voimassa olevien oikeussäännösten kokonaisuutta. Subjektiivisiin oikeuksiin liittyy myös kontraoikeuden käsite.


title: Valtio-oikeus

text: Valtio-oikeus tarkoittaa nykyisin yleensä valtiosääntöoikeutta eli niitä oikeussäännöksiä, joissa on määräykset valtion ylimmistä valtaoikeuksista. Se on määritelty myös laajemmin, niin että se aiemmin tarkoitti julkisoikeutta yleensä. Sittemmin se merkitsi julkisoikeutta lukuun ottamatta kansainvälistä oikeutta. Nykyisin valtio-oikeus laajassa merkityksessä käsittää valtiosääntöoikeuden ja hallinto-oikeuden. Aiemmin käytettiin myös nimitystä positiivinen valtio-oikeus, jolla tarkoitettiin valtion voimassa olevaa valtio-oikeutta.


title: Strassi

text: Strassi on eräs lasityyppi, josta valmistetaan hiomalla huokeita koruja. Siitä on valmistettu myös pukujen kirjontatarvikkeita 1700-luvulta lähtien. Strassi on pääasiassa kaliumia sisältävää kalilasia, jossa on seassa hivenen lyijyä ja booria. Kalilasi sulaa helposti, mutta kestää kemiallisia vaikutuksia huonosti. Strassia käytetään joko kirkkaana tai sopivilla metallioksideilla värjättynä. Strassi on nimetty keksijänsä saksalaisen Joseph Strasserin mukaan. Tämä wieniläinen kultaseppä teki keksintönsä 1758.


title: Stolbova

text: Stolbova () on pieni kylä Venäjällä Leningradin alueen Olhavan piirin Hvalovon kunnassa. Se sijaitsee Säsjoen rannalla Olhavan kaupungin kaakkoispuolella. Kylän ohi kulkee Uuden Laatokan ja Vologdan välinen A114-maantie.


title: Stolbova

text: Ruotsin ja Venäjän Staraja Russassa vuoden 1616 alussa käymien epäonnistuneiden rauhanneuvottelujen jälkeen maiden edustajat kohtasivat toisensa uudelleen Stolbovassa saman vuoden lopussa. Ruotsia edusti englantilainen John Merrick ja Venäjää ruhtinas Mezetski ja Sjuzin. Kaksi kuukautta kestäneiden neuvottelujen jälkeen kylässä solmittiin 27. helmikuuta 1617 maiden välinen Stolbovan rauha.


title: Leo Harmaja

text: Leo Harmaja (vuoteen 1906 Schadewitz; 28. kesäkuuta 1880 Juva – 7. toukokuuta 1949 Helsinki) oli suomalainen talous- ja tilastotieteilijä sekä kansantaloustieteen professori.


title: Leo Harmaja

text: Harmajan vanhemmat olivat maanviljelijä Kaarle Wilhelm Schadewitz (vuodesta 1906 Harmaja) ja Fredrika Häyrinen. Perheeseen kuuluivat pojat Leo ja Martti sekä tyttäret Aino, Hilja, Tyyni, Liina ja Rauha. Isä Kaarle Schadewitz oli aikanaan opiskellut vuoden verran Jyväskylän seminaarissa, mutta hän joutui rahanpuutteen takia lopettamaan opintonsa. Myöhemmin Kaarle piti vaimonsa Fredrikan kanssa kotikoulua vaimon kotitalossa Virtasalmen Häyrilässä. Kaarle Schadewitz viljeli omistamaansa Kurkimäen tilaa Juvalla ja toimi siinä ohella myös rokottajana ja kiertokoulun opettajana. Vaikka perheen toimeentulo oli niukkaa kaikki lapset pääsivät käymään oppikoulua Mikkelissä. Tämän teki mahdolliseksi Fredrika Häyrisen veljen valtiopäivämies Aapeli Häyrisen testamenttilahjoitus.


title: Leo Harmaja

text: Leo Harmaja pääsi ylioppilaaksi Mikkelin lyseosta 1898 ja opiskeli sitten Helsingin yliopistossa ja valmistui filosofian kandidaatiksi 1903 sekä filosofian lisensiaatiksi ja filosofian tohtoriksi 1907. Harmajan väitöskirjan aiheena oli Göteborgin järjestelmän toteutus Suomessa.


title: Leo Harmaja

text: Leo Harmaja toimi Tilastollisen päätoimiston ylimääräisenä virkamiehenä 1903–1904, maanviljelyshallituksen virkaa toimittavana aktuaarina 1909,rautatiehallituksen tariffitoimiston vt. liikennetarkastajana 1909–1912 ja vakinaisena tarkastajana 1912–1917. Hän oli valtionarkistonhoitajana 1917, sosiaalihallituksen ensimmäisenä aktuaarina 1918–1919 ja tullihallituksen tilastokonttorin esimiehenä 1919 sekä 1919–1935 sosiaalihallituksen tilasto-osaston ja sittemmin sosiaaliministeriön sosiaalisen tutkimus- ja tilastotoimiston johtajana.


title: Leo Harmaja

text: Harmaja oli Helsingin yliopiston kansantaloustieteen, finanssiopin ja tilastotieteen apulaisena 1935–1945, teknillisen korkeakoulun kansantaloustieteen vt. professorina 1936–1937 sekä Helsingin yliopiston kansantaloustieteen vt. professorina 1939–1941 ja teknillisen korkeakoulun kansantaloustieteen professorina 1945–1948. Hän toimi opettajana myös Suomen liikemiesten kauppaopistossa 1907–1929, Yhteiskunnallisessa korkeakoulussa 1925–1939 ja Sotakorkeakoulussa vuodesta 1930. Harmaja oli "Valtiotieteen käsikirjan" päätoimittaja vuoteen 1924 saakka ja Sosialisen Aikakauskirjan toimittaja vuoteen 1935 saakka. Harmajan toimi useiden valtion komiteoiden puheenjohtajana, sihteerinä, jäsenenä tai asiantuntijana. Hän edusti Suomea kansainvälisissä kongresseissa Roomassa 1925, Lontoossa 1934, Bernissä 1925 ja Pariisissa 1937. Harmaja oli mukana perustamassa 1925 Kansalaiskorkeakoulua (vuodesta 1930 Yhteiskunnallinen Korkeakoulu). Harmaja sai kanslianeuvoksen arvonimen vuonna 1934.


title: Leo Harmaja

text: Harmaja oli Kansantaloudellisen yhdistyksen sihteeri 1918–1934, rahastonhoitaja 1918–1935 sekä esimies 1936. Hän oli Kansantaloudellisen Aikakauskirjan toimituksen jäsen 1933–1949, Sosialipoliittisen yhdistyksen esimies 1933–1935 ja 1940, varaesimies 1935–1936 sekä yhdistyksen johtokunnan jäsen 1929–1930 ja 1936–1949. Hän oli myös Sosiaalihallituksen virkamiesyhdistyksen puheenjohtaja 1929–1934, Suomen virkamiesyhdistyksen keskushallituksen jäsen 1930–1933 ja varapuheenjohtaja 1933 sekä Henkisen työn yhtymän varapuheenjohtaja 1934–1935.


title: Leo Harmaja

text: Leo Harmaja oli naimisissa vuodesta 1906 Laura Maria Genetzin kanssa jonka isä oli senaattori, professori ja runoilija Arvid Genetz. Heidän lapsiaan olivat


title: Laura Harmaja

text: Laura Maria Harmaja (o.s. Genetz; 16. syyskuuta 1881 Hämeenlinna – 18. tammikuuta 1954 Helsinki) oli suomalainen taloustieteilijä ja kirjailija. Hän oli kotitaloustieteen uranuurtaja Suomessa.


title: Laura Harmaja

text: Harmajan vanhemmat olivat senaattori Arvid Oskar Gustaf Genetz ja Julia Eva Maria Arppe. Päästyään ylioppilaaksi vuonna 1900 hän opiskeli Helsingin yliopistossa ja valmistui filosofian kandidaatiksi 1905 ja maisteriksi 1907.


title: Laura Harmaja

text: Laura Harmaja toimi opettajana Suomen Liikemiesten Kauppaopistossa 1913–1916 ja 1920–1923, Helsingin kauppiaskauppakoulussa 1915–1918, Suomalaisessa jatkoopistossa 1914–1923 sekä Helsingin kasvatusopillisessa talouskoulussa (sittemmin Kotitalousopettajaopisto) 1915–1951. Hän hoiti Helsingin yliopiston kodin taloustieteen professuurin opetustehtäviä 1947–1950.


title: Laura Harmaja

text: Laura Harmaja oli "Kotiliesi"-lehden toimituskunnan jäsen 1922–1954, Suomen naisten kansallisliiton ja Suomen naisyhdistyksen varapuheenjohtaja sekä Kasvatusopillisen talouskoulun säätiön johtokunnan ja Suomen kotitalouskeskuksen puheenjohtaja.


title: Laura Harmaja

text: Laura Harmaja oli naimisissa vuodesta 1906 taloustieteilijä ja professori Leo Harmajan kanssa. Heidän lapsiaan olivat:


title: Luettelo Pokémon-sarjan hahmoista

text: Tämä on luettelo Pokémon-sarjan tärkeimmistä hahmoista.


title: Luettelo Pokémon-sarjan hahmoista

text: Tracey Sketchit () on Pokémontarkkailija. Nimi Tracey tulee englannin kielisestä sanasta trace, joka tarkoittaa "jälkeä". Nimi Sketchit tulee taas sanasta sketch it, joka tarkoittaa "luonnostele se". Tracey etsii Pokémoneja, tekee niistä muistiinpanoja ja piirtää niitä.


title: Luettelo Pokémon-sarjan hahmoista

text: Traceyn ensiesiintyminen oli animesarjan toisella tuotantokaudella "Orange League" -saagan aikana. Hän otti sarjassa aiemmin Brockille kuuluneen paikan kolmantena päähenkilönä, koska sarjan tuottajat pelkäsivät yhdysvaltalaisyleisön tuomitsevan Brockin hahmon rasistiseksi stereotypiaksi (pelko paljastui lopulta aiheettomaksi ja Brock palasi mukaan sarjaan). Ensimmäisen kerran tavattuaan Ash Ketchumin ja Mistyn Tracey huomaa, että heidän rannalla tapaamiensa tyyppien Spearow ei ole saanut tarpeeksi vitamiineja, Beedrillin väritys oli haaleampi kuin normaalisti ja Hitmonchan ei ollut saanut tarpeeksi liikuntaa, ainoastaan pienellä vilkaisulla niihin. Saatuaan tietää Ashin ja Mistyn olevan professori Oakin hyviä ystäviä, Tracey liittyy heidän joukkoonsa päästäkseen tapaamaan idolinsa. Hän palaa Ashin ja Mistyn mukana myöhemmin Pallet Towniin jonne hän jää asumaan professori Oakin apulaisen virassa.


title: Luettelo Pokémon-sarjan hahmoista

text: Traceyn alkuperäinen ääninäyttelijä animessa on Tomokazu Seki ja englanninkielinen ääni Ted Lewis. Pokémonin toista tuotantokautta ei koskaan näytetty Suomessa, mutta kauteen perustuva elokuva kuitenkin näytettiin, ja tässä elokuvassa Traceyn suomenkielisenä äänenä toimi Juha Paananen. 5. kaudella Karolina Blom toimi Traceyn äänenä. 8. kauden jaksossa "Oikea aika ja oikea tapa" Traceyn äänenä oli Joonas Suominen ja 9. kauden viimeisessä jaksossa "Kotiinpaluu" Aku Laitinen.


title: Luettelo Pokémon-sarjan hahmoista

text: May () on Petalburg Cityn salijohtajan, Normanin, tytär ja Maxin sisko. Animessa May kulkee Ashin, Brockin ja Maxin kanssa. May tunnetaan myös mangasta. Kymmenvuotiaana May matkustaa kotoaan Petalburg Citystä Littleroot Towniin katsomaan Professori Birchiä. Professori Birch suostuu antamaan Maylle yhden Pokémonin, sillä hän ja Mayn isä ovat hyviä ystäviä. Myöhemmin Ashin Pikachu vahingossa polttaa Mayn pyörän, aivan kuten Pikachu poltti Mistynkin pyörän. Seuraavana aamuna Mayn valitessa aloituspokémonikseen Torchicin hän löytää kärventyneen pyöränsä. May päättää silti jatkaa matkaa Ashin kanssa. Mayn voitettua useita kunnianauhoja, hän tapaa pokémonkoordinaattorin Drewin. Drew pyytää Mayta tulemaan Johtoon hänen ja muiden koordinaattoreiden kanssa. Se sai Mayn vakuuttumaan ja hän lähti Johtoon.


title: Luettelo Pokémon-sarjan hahmoista

text: Mayn alkuperäinen ääninäyttelijä animessa on Kaori Suzuki. Englanninkielisenä äänenä kausien 6–8 ajan toimi Veronica Taylor ja kaudesta 9 alkaen Michele Knotz. Suomenkielisenä äänenä "Advanced" -kausilla on toiminut Aksa Korttila. 8. kauden jaksoissa 139-145 Henni-Liisa Stam. "Battle Frontier"- ja "Diamond & Pearl: Battle Dimension" -kaudella Marjut Heikkinen.


title: Luettelo Pokémon-sarjan hahmoista

text: Max () on pieni poika, joka kulki Ash Ketchumin kanssa. Mukana oli myös hänen isosiskonsa May ja Pokémon-kasvattaja Brock. Max on aloitteleva Pokémon-kouluttaja. Hänen tavoitteensa on tulla Pokémon-kouluttajaksi ja voittaa hänen isänsä, Petalburgin salinjohtaja. Sekä Max että May ovat Petalburg Cityn salijohtajan, Normanin lapsia. Heidän äitinsä nimi on Caroline. Maxilla ja Maylla on normaali sisarusten välinen ystävyyssuhde. He yleensä kiusaavat toisiaan, mutta ovat suojelevia toisiaan kohtaan, mikä on tärkeää. May ei tiedä niin paljon Pokémoneista kuin Max, mikä ärsyttää Mayta. Max kantaa PokéNavia, joka kuuluu hänen siskolleen Maylle. Myöhemmissä jaksoissa Max ottaa rooleja, joita Misty teki aikaisemmin, kuten Brockin korvasta kiskomisen tämän rakastuessa kauniisiin tyttöihin. Kolmannen sukupolven viimeisessä jaksossa Max ja May palaavat Kantoon veneellä. Kun May aikoo palata kotiin ohimennen ennen liittymistään Drewin joukkueeseen Johtossa, Max palaa kotiin aloittaakseen oman Pokémon-seikkailunsa Pokémon-kouluttajana ja saadakseen aloituspokemonin.


title: Luettelo Pokémon-sarjan hahmoista

text: Maxin alkuperäinen ääninäyttelijä animessa on Fushigi Yamada. Englanninkielisenä äänenä kausien 6–8 ajan toimi Amy Birnbaum ja kaudella 9 Jamie Peacock. Suomenkielisenä äänenä on toiminut kausilla 6–8 Elise Langenoja ja 9. kaudella Sari Mällinen.


title: Luettelo Pokémon-sarjan hahmoista

text: Dawn (japaniksi ヒカリ Hikari) tutustuu pian kouluttajan uransa aloittamisen jälkeen Ash Ketchumiin ja Brockiin ja alkaa taivaltaa näiden kanssa halki Sinnohin. Hän haluaa tulla äitinsä Johannan tapaan loistavaksi Pokémon-koordinaattoriksi. Hänen aloituspokémoninsa on Piplup, jonka hän sai professori Rowanilta. Dawn on Ashin kumppaneista ainoa, joka on saanut kokonaan itselleen omistetun ensiesiintymisjakson. Ash nähtiin siinä jaksossa vain melko lyhyen aikaa jakson loppupuolella. Dawn törmää metsässä Ashin eksyneeseen Pikachuun, joka vahingossa hajottaa hänen polkupyöränsä, aivan kuten Mistyn ja Mayn pyörät aiemmin. Dawn myös pelasti heikon Pikachun Rakettiryhmän hyökkäykseltä ja vei sen sitten Pokémon-keskukseen. Dawnilla on hyvä itseluottamus, mikä voidaan nähdä siten, että hän ei murehdi virheitään, vaan katsoo aina tulevaisuuteen. Kouluttajana Dawn on melkoisesti Ashia heikompi.


title: Luettelo Pokémon-sarjan hahmoista

text: Kuten Maylla, myös Dawnilla on oma tunnuslaulunsa, "By Your Side ~Hikari's Theme~" (). Se oli Diamond ja Pearl -kauden ensimmäinen lopetusmusiikki. Diamond ja Pearl -sarjan lopussa Dawn eroaa Ashin ja Brockin seurasta alkaakseen matkata yksin ja tulla huippukoordinaattoriksi. Dawn palasi Itä-Unovassa Ashin joukkoon ottaakseen itsekin osaa Pokémon-maailmanturnauksen juniorimestaruussarjaan, jossa hän pääsi 8 parhaan joukkoon, mutta hän putosi, kun hänen Mamoswinensa hävisi Iriksen Dragonitelle.


title: Luettelo Pokémon-sarjan hahmoista

text: Dawnin alkuperäinen ääninäyttelijä animessa on Megumi Toyoguchi. Englanninkielisenä äänenä on toiminut Emily Jenness ja suomenkielisenä äänenä Mirjami Heikkinen.


title: Luettelo Pokémon-sarjan hahmoista

text: Iris () on Unovan alueella asuva lohikäärmemestariksi pyrkivä pokémon-kouluttaja. Hän taivalsi Ashin sekä pokémon-tuntija Cilanin mukana Unovan sekä Decolore-saariston halki. Iriksen ensimmäinen pokémon oli Drilbur, joka kehittyi nopeasti Excadriliksi, ja se voitti monta ottelua putkeen, kunnes hävisi Opelucid Cityn salijohtaja Draydenin Haxorusille. Tästä hyvästä Iriksella oli väliaikaisesti vaikeuksia saada se tottelemaan. Iris oli vasta vähän aikaa ennen Ashin tapaamista osoittanut kiinnostusta lohikäärmepokémoneja kohtaan ja saanut kylänvanhimmalta Axewin, joka Ashin Pikachun, Mistyn Togepin ja Dawnin Piplupin tavoin ei kulkenut poképallossa. Iris kammoaa jäätyypin pokémoneja, koska he ovat vahvoja lohikäärmetyyppiä vastaan, mutta hänen pelkonsa väistyi kun Georgian Vanilluxen kannsa he pysäyttivät kolmen Ferroseedin sähkösammal-ongelman. Myöhemmin matkatessaan Decolore-Saaristossa Ashin ja Cilanin kanssa, he tapasivat Clairin (Johton Lohikäärmetyypin salijohtajan) joka tuli saarille nappaamaan harvinaista Druddigonia. Myöhemmin Iris vieraili Blackthorn Cityssä ja kohtasi kaupunkia riivanneen Giblen, joka tuli myöhemmin salille jossa Iris oli. Iris nappasi Giblen ja hyvästeli Clairin.


title: Luettelo Pokémon-sarjan hahmoista

text: Iriksen alkuperäinen ääninäyttelijä animessa on Aoi Yūki. Englanninkielisenä äänenä on toiminut Eileen Stevens ja suomenkielisenä äänenä Saara Aalto.


title: Luettelo Pokémon-sarjan hahmoista

text: Cilan () on veljiensä Chilin ja Cressin ohella yksi Striaton Cityn salijohtajista. Hän on myös pokémon-tuntija, joka on pokémon-kouluttajien ja heidän pokémoniensa välisen yhteyden asiantuntija. Hänellä on myös kokin, kalastajan ja etsivän taitoja. Tullakseen paremmaksi pokémon-tuntijaksi hän alkoi kulkea Ashin ja Iriksen kanssa Unovan ja Decolore-saariston halki. Saliotteluissaan Cilan oli käyttänyt vain ruohotyypin pokémonia nimeltä Pansage, mutta oli matkan aikana pyydystänyt ötökkä- ja kivityypin Dwebblen (josta myöhemmin kehittyi Crustle) sekä maa- ja sähkötyypin Stunfiskin.


title: Luettelo Pokémon-sarjan hahmoista

text: Cilanin alkuperäinen ääninäyttelijä animessa on Mamoru Miyano. Englanninkielisenä äänenä on toiminut Jason Anthony Griffith ja suomenkielisenä äänenä Petrus Kähkönen.


title: Luettelo Pokémon-sarjan hahmoista

text: Serena () on Kalosissa asuva tyttö, joka tapasi Ashin vuosia sitten professori Oakin järjestämällä kesäleirillä. Ashin periksiantamattomuus teki aikaan häneen suuren vaikutukseen, vaikka Ash ei pitkään aikaan edes muistanut häntä. Serena pitää leipomisesta ja vaatteista. Hänen äitinsä, Grace, on Rhyhorn-kisaaja. Kun Ash saapui Kalosiin, Serena näki hänet television kautta. Hän aloitti pian sen jälkeen oman uransa Pokémon-kouluttajana ja valitsi aloituspokémonikseen Fennekinin, joka myöhemmin kehittyi Braixeniksi. Hän tapasi lopulta Ashin Santalune Cityssä ja liittyi myöhemmin tämän sekä Clemontin ja Bonnien seuraan Kalosin halki. Myöhemmin hän kuulee pokémon-esittelyistä ja ryhtyy pokémon-esiintyjäksi, tavoitteenaan tulla Kalos-kuningattareksi. Serena on myös ihastunut Ashiin vaikka vähän ujostuttaan kertoa tunteistaan hänelle paitsi hänen ystävä Miette kilpailee pokémon-esiintymisestä ja huvikseen Ashin huomiosta saadakseen hänet vähän mustasukkaiseksi. Kalosin matkan lopussa hän menee Hoenniin Pokémon-koordinaattoriksi, sitä ennen antaakseen Ashille ensisuudelman.


title: Luettelo Pokémon-sarjan hahmoista

text: Serenalla on tällä hetkellä kolme Pokemonia; Braixen, Pancham ja Sylveon.


title: Luettelo Pokémon-sarjan hahmoista

text: Serenan alkuperäinen ääninäyttelijä animessa on Mayuki Makiguchi. Englanninkielisenä äänenä on toiminut Haven Paschall ja suomenkielisenä äänenä Alina Tomnikov.


title: Luettelo Pokémon-sarjan hahmoista

text: Clemont () on keksijä sekä sähkötyypin pokémoneihin erikoistuneen Lumiose Cityn salijohtaja. Nähtyään Ashin osoittaman rohkeuden Prismatornin luona, hän päätti liittyä tämän matkaseuraksi tullakseen itsekin paremmaksi. Hän paljasti salijohtajuutensa Ashille ja Serenalle jaksossa "Clemontin salaisuus!" ja että oli joutunut lähtemään sieltä itse rakentamansa salijohtajarobotin takia, kun samalla ekan seikkailun jälkeen ystävystyi Bunnelbyn kanssa. Vaikka hän palasi salille kukistamaan robotin, hän jätti sekä salin että suuren osan pokémoneistaan isänsä, Meyerin, huostaan ja jatkoi Bonnie mukanaan Ashin ja Serenan matkakumppanina Kalosin halki. Hänellä on mukana Bunnelby, Chespin, Luxray ja salilla on Magnemite, Magneton ja Heliolisk.


title: Luettelo Pokémon-sarjan hahmoista

text: Clemontin alkuperäinen ääninäyttelijä animessa on Yūki Kaji. Englanninkielisenä äänenä on toiminut Michael Liscio Jr. ja suomenkielisenä äänenä Henri Piispanen.


title: Luettelo Pokémon-sarjan hahmoista

text: Bonnie () on Clemontin pikkusisko, joka liittyi veljensä ja Ashin seuraan Kalosin halki. Kuten Hoennissa Ashin mukana matkannut Max, Bonnie on liian nuori ryhtyäkseen itse pokémon-kouluttajaksi. Mutta hänen veljensä on pyydystänyt Dedennen, jonka Bonnie saisi itselleen, kun olisi tarpeeksi vanha. Hän on ylpeä veljestään, mutta pyrkii myös hillitsemään tämän keksimisintoa. Brockin tavoin hän vain yrittää houkutella useita kohtaamiaan vanhempia tyttöjä pyrkimään veljensä morsiameksi, mutta Clemont raahaa hänet pois näistä tilanteista.


title: Luettelo Pokémon-sarjan hahmoista

text: Bonnien alkuperäinen ääninäyttelijä animessa on Mariya Ise. Englanninkielisenä äänenä on toiminut Alyson Leigh Rosenfeld ja suomenkielisenä äänenä on toiminut 17. kaudesta 19. kauden jaksoon 137 Henni-Liisa Stam, ja 19. kauden jaksoissa 138-140, hänen äänenä on toiminut Saara Lehtonen.


title: Luettelo Pokémon-sarjan hahmoista

text: Lana () on Ashin luokkatoveri Alolassa sijaitsevassa pokémon-koulussa. Hän on kotoisin Melemele-saarelta, jossa hän asuu äitinsä sekä siskojensa Harperin ja Sarahin kanssa. Hän on yleensä rauhallinen ja välittää kovasti pokémoneista, vaikka hänen siskonsa koettelevat välillä hänen hermojaan. Hän käy toisinaan Laprasin avustuksella kalastamassa. Hänen ainut pokémoninsa on Popplio, jonka hän pelasti Kalloryhmältä. Myös Lana sai myöhemmin Z-renkaan sekä Waterium Z:n.


title: Luettelo Pokémon-sarjan hahmoista

text: Lanan alkuperäinen ääninäyttelijä animessa on Hitomi Kikuchi ja englanninkielinen ääni Rosie Reyes. Suomenkielisenä äänenä on toiminut Ella Tarvonen.


title: Luettelo Pokémon-sarjan hahmoista

text: Kiawe () on Ashin luokkatoveri Alolassa sijaitsevassa pokémon-koulussa. Hän on oppilaista vanhin ja opiskelujensa lisäksi hän auttaa perhettään näiden maatilalla Paniola Townissa ja toimittaa lähetyksiä saarelta toiselle Charizardin avustuksella. Hän kantaa mukanaan isoisälleen kuulunutta Z-rengasta, jonka hän voitti haastaessaan Turtonatorillaan Akala-saaren kahunan Olivian. Kiawe on hyvin itsevarma ja pitää Z-renkaita hyvin tärkeinä esineinä.


title: Luettelo Pokémon-sarjan hahmoista

text: Kiawen alkuperäinen ääninäyttelijä animessa on Kaito Ishikawa ja englanninkielinen ääni Marc Swint. Suomenkielisenä äänenä on toiminut Vili Orava.


title: Luettelo Pokémon-sarjan hahmoista

text: Lillie () on Ashin luokkatoveri Alolassa sijaitsevassa pokémon-koulussa. Hän on Aether Foundationin presidentti Lusaminen tytär ja asuu Hau'oli Cityssä sijaitsevassa kartanossa. Erään unohtamansa tapauksen vuoksi hän kammosi kovasti fyysistä kontaktia pokémonien kanssa. Hän kuitenkin lopulta pystyi koskettamaan Rehtori Oakilta saamastaan pokémonmunasta kuoriutunutta alolalaista Vulpixia, joka sai nimen Viti (). Myöhemmin Professori Kukuin annettua luokalle tehtäväkseen vaihtaa heidän pokémonejansa viikonlopun ajaksi, Lillie pystyi koskettamaan myös Ashin Pikachua.


title: Luettelo Pokémon-sarjan hahmoista

text: Jakson SM048 lopussa Nebby käytti teleportausvoimiaan siirtääkseen Lillien Gladionin luokse. Hänen nähtyään Gladionin Type:Nullin, hän muisti jotain minkä ansiosta hän ei kyennyt koskettamaan edes Vitiä tai Ashin Pikachua: Hän alun perin alkoi pelätä pokémonien koskettamista johtuen traumaattisesta kohtaamisesta ultrapeto Nihilegon kanssa. Seuraavassa jaksossa hän kävi Ashin kanssa monissa hänen lapsuutensa tärkeissä paikoissa lopulta päätyen Aether-paratiisiin. Paratiisissa Faba otti Lillien kiinni ja yritti pyyhkiä hänen muistinsa, ettei hän muistaisi kohtaamistaan Nihilegon kanssa. Kuitenkin hänen suunnitelmansa epäonnistui, kun Gladionin Silvally pelasti Lillien Faban kynsistä. Silvallyn ja Gladionin voitettua Faban, Lillie pääsi lopullisesti yli pokémon-kammostaan.


title: Luettelo Pokémon-sarjan hahmoista

text: Tätä seuraavassa jaksossa hän lähti kesken liikuntatunnin pelastamaan Faban varastaman Nebbyn Ashin, Lusaminen ja Gladionin kanssa. Huolimatta siitä että Ash ja hänen ystävänsä ehtivät pelastaa Nebbyn, Faba onnistui toteuttamaan suunnitelmansa ultramadonreiän avaamisesta Nebbyn voimilla. Ottelussa Faban avaamasta ultramadonreiästä tullutta Nihilegoa vastaan, hän sai paniikkikohtauksen muistaessaan lapsuutensa trauman. Lusamine yritti suojella Lillietä viimeiseen saakka, lopulta kuitenkin itse joutuen Nihilegon mukana madonreiän sisälle. Jakso päättyi cliffhangeriin, jossa oli Lusaminen sieppauksesta johtunut Lillien järkyttynyt ilme.


title: Luettelo Pokémon-sarjan hahmoista

text: Lillien alkuperäinen ääninäyttelijä animessa on Kei Shindō ja englanninkielinen ääni Laurie Hymes. Suomenkielisenä äänenä on toiminut Saara Lehtonen.


title: Luettelo Pokémon-sarjan hahmoista

text: Sopcholes () on Ashin luokkatoveri Alolassa sijaitsevassa pokémon-koulussa. Hän pitää kovasti keksinnöistä, koneista sekä tiedon keräämisestä. Hänellä on apunaan sähkötyypi pokémon nimeltä Togedemaru, sekä Ashilta lahjaksi saamansa Charjabug, joka myöhemmin kehittyi Vikavoltiksi.


title: Luettelo Pokémon-sarjan hahmoista

text: Sophoclesin alkuperäinen ääninäyttelijä animessa on Fumiko Takekuma ja englanninkielinen ääni Alyson Leigh Rosenfeld. Suomenkielinen ääni on Susa Saukko.


title: Luettelo Pokémon-sarjan hahmoista

text: Mallow () on Ashin luokkatoveri Alolassa sijaitsevassa pokémon-koulussa. Hän on taitava kokki ja osaa tehdä ruokia sekä ihmisille että pokémoneille. Energisyytensä takia hän unohtelee välillä tärkeitä asioita ja tekee vääriä johtopäätöksiä. Hän tulee parhaiten toimeen Lillien kanssa. Mallow omistaa Steeneen, joka oli ennen Bounsweet. Steenee kehittyi pelastaessaan Oricorioita ja Yellow-Nectareita Rakettiryhmältä.


title: Luettelo Pokémon-sarjan hahmoista

text: Mallow'n alkuperäinen ääninäyttelijä animessa on Reina Ueda ja englanninkielinen ääni Jessica Paquet. Suomenkielinen ääni on Yasmine Yamajako.


title: Luettelo Pokémon-sarjan hahmoista

text: Hoitaja Joy (japaniksi ジョーイ Joy) on (tai ovat) Pokémon-sarjassa esiintyvä hahmo, joka toimii eräänlaisena Pokémon-lääkärinä Pokémon-keskuksissa. Heitä voi löytää ympäri Pokémon-maailmaa eri alueilta Pokémon-keskuksista.


title: Luettelo Pokémon-sarjan hahmoista

text: Hoitaja Joyn voi löytää kaikista Pokémon-keskuksista kaikilta Pokémon-maailman alueilta. He kaikki kuitenkin ovat kilttejä, helliä ja reiluja hoitajia, jotka pitävät huolta sairaista Pokémoneista. Animessa kaikki Hoitaja Joyt ovat identtisiä kaksosia, ja heitä on lähes mahdoton erottaa toisistaan (joskin Brock osaa erottaa heidät kaikki helposti toisistaan).


title: Luettelo Pokémon-sarjan hahmoista

text: Hoitaja Joyt eivät kuitenkaan ole täysin identtisiä, mistä voidaan helposti päätellä, että Brockin kyky erottaa heidät toisistaan on vain hyvin harjaantunutta silmää naiskauneudelle. Brock on kuitenkin myös hyvin tarkka Joyden suhteen, mitä aitouteen tulee. Esimerkiksi kerran, kun Rakettiryhmän James naamioitui Hoitaja Joyksi, Brock ei ihastunut häneen, mikä sai hänet epäilemään asiaa. Oli miten oli, Joyt pukeutuvat kukin eri tavalla, mikä helpottaa muita erottamaan ne toisistaan.


title: Luettelo Pokémon-sarjan hahmoista

text: Arvattavasti myös Hoitaja Joyden sukulaiset, kuten siskot, serkut jne. ovat myös hyvin toistensa kaltaisia. Fanit ovat esittäneet asiasta mitä erilaisimpia teorioita, joita riittää aikamatkustukesta kloonaamiseen.


title: Luettelo Pokémon-sarjan hahmoista

text: On tosin joitakin Hoitaja Joyta, jotka eroavat selvästi muista. Esimerkiksi eräs Orange-saarten Hoitaja Joy oli hyvin lihaksikas ja tummaihoinen. Jälkimmäinen piirre tulee selvästi siitä, että hän elää hyvin aurinkoisessa ilmastossa. Myös Joy, joka johti Machokesta ja Rhydonista koostuvaa kauivausryhmää etsittäessä Kabuto-fossiilien etsinnässä, yrityksenä herättää ne taas eloon, erosi muista.


title: Luettelo Pokémon-sarjan hahmoista

text: Vaikka on monia poikkeuksia, yleensä Hoitaja Joyn apulaisena on Kanto-, Johto-, Hoenn- ja Sinnoh-alueilla Chansey, Unovassa Audino ja Kalosissa Wigglytuff. Oikeastaan Chanseyn toisen sukupolven kehitysaste Blissey muistuttaa paljon Hoitaja Joyta. Ja kun yhdennäköisyystarkastelu viedään vielä pitemmälle, niin huomataan, että Blisseyn japaninkielinen nimi tarkoittaa "iloista hoitajaa". Alolassa Comfey avustaa Hoitaja Joyta.


title: Luettelo Pokémon-sarjan hahmoista

text: On ollut selvää vertailua Hoitaja Joyden ja Konstaapeli Jennyjen perheiden välillä. On esitetty arveluksia mm. sukulaisuudesta tai jostain syvemmästä yhteydestä, mutta vain yksi on varmaa: kumpienkin perheiden sisaret ovat identtisiä kaksosia.


title: Luettelo Pokémon-sarjan hahmoista

text: Lisäksi niissä kaupungeissa, joissa ei ole Pokémon-professoreja, Hoitaja Joy voi antaa aloittelevalle kouluttajalle tämän aloituspokémonin.


title: Luettelo Pokémon-sarjan hahmoista

text: Konstaapeli Jenny (japaniksi ジュンサー Junsar) on (tai ovat) Pokémon-sarjassa esiintyvä hahmo, joka toimii lainvartijana ympäri Pokémon-maailmaa. Heidät usein löytää kustakin kaupungista.


title: Luettelo Pokémon-sarjan hahmoista

text: Konstaapeli Jenny ei ole vain yksi yksi henkilö, vaan tusinoittain samannäköisiä Jennyjä löytyy ympäri Pokémon-maailmaa. Animessa Jennyt ovat identtisiä, ja heitä on lähes mahdoton erottaa toisistaan (joskin Brockilla on kyky erottaa heidät kaikki helposti toisistaan).


title: Luettelo Pokémon-sarjan hahmoista

text:
Kaikki Konstaapeli Jennyt ovat kuitenkin rohkeita, päättäväisiä mutta silti tehottomia poliisivirkailijoita, jotka taistelevat Rakettiryhmän, Aquaryhmän ja Magmaryhmän kaltaisia, ja lisäksi lukuisia erilaisia väärintekijöitä.
Konstaapeli Jennyt eivät ole kuitenkaan täysin identtisiä, mistä voidaan helposti päätellä, että Brockin kyky erottaa heidät toisistaan on vain harjaantunutta silmää naiskauneudelle. Brock on kuitenkin myös hyvin tarkka Jennyjen suhteen, mitä aitouteen tulee. Esimerkiksi kerran kun erittäin naamioitumistaitoinen tyttö Duplica naamioitui Jennyksi niin hyvin, että Ash ja Misty menivät halpaan, Brock huomasi eron selvästi. Joka tapauksessa jokaisella Konstaapeli Jennyllä on erilainen merkki riippuen vaikuttamastaan paikasta. "Viridian City"ssä näyttää olevan kaksi Konstaapeli Jennyä, kuten Hopeaturnauksen aikana nähtiin. Kaksi Jennyä sama merkki hatussa nähtiin vierekkäin (kyseessä olevan symbolin -tähden- tiedettiin aikaisemmista jaksoista kuuluvan juuri tuonne). Yhdellä "Viridian City"n Jennyistä on vihollissuhde "Eterna City"n Jennyyn.


title: Luettelo Pokémon-sarjan hahmoista

text: Arvattavasti myös Konstaapeli Jennyjen sukulaiset, kuten siskot, serkut jne. ovat yhtä lailla hyvin toistensa kaltaisia. Tästä asiasta fanit ovat esittäneet mitä erilaisimpia teorioita, joita riittää aikamatkustuksesta kloonaamiseen.


title: Luettelo Pokémon-sarjan hahmoista

text:
Vaikka on monia poikkeuksia, yleensä Konstaapeli Jennyn seuralaisena on poliisikoirana toimiva Growlithe.
On ollut selvää vertailua Konstaapeli Jennyjen ja Hoitaja Joyden perheiden välillä. On esitetty arveluksia mm. sukulaisuudesta tai jostain syvemmästä yhteydestä, mutta vain yksi on varmaa: kumpienkin perheiden sisaret ovat identtisiä kaksosia.
Ash antoi Squirtlensa Konstaapeli Jennylle taisteluun tulipaloja vastaan. Se on neljän muun Squirtlen kanssa muodostetun ryhmän, "Squirtle-jengin" johtaja, joka toimii eräänlaisena paikallisena palokuntana.
Jaksossa "Kissansilmät!" ("Luxray Vision!") tavattiin nuori Konstaapeli Jenny, Marble, joka vartioi "Kolmea kaunotarta" (). Hän omistaa Luxiosta kehittyneen Luxrayn.


title: Luettelo Pokémon-sarjan hahmoista

text: Pokémon Yellowissa Konstaapeli Jenny antaa pelaajalle Squirtlen "Vermillion City"ssä. Hän myös korvaa tavallisesti miespuolisen konstaapelin "Cerulean City"ssä.


title: Luettelo Pokémon-sarjan hahmoista

text: Don George (japaniksi ドン・ジョージ Don George) on (tai ovat) Ottelukerhon omistaja Unovan alueella.


title: Luettelo Pokémon-sarjan hahmoista

text: Jaksossa "Ottelukerho ja Tepigin valinta!" ("The Battle Club and Tepig's Choice!") Ash sai tietää Ottelukerhojen olemassaolosta, kun taas jaksossa "Kovaa peliä ottelukerholla!" ("A Rival Battle for Club Champ!") hän sai tietää, että kutakin Ottelukerhoa johti eri Don George.


title: Luettelo Pokémon-sarjan hahmoista

text: Joidenkin Ottelukerhojen Don Georget järjestävät myös turnauksia. Jaksosta "Jälleennäkemisiä ja otteluita Nimbasassa!" ("Reunion Battles In Nimbasa!") jaksoon "Ottelukerhon finaali: sankarillinen lopputulos!" ("Club Battle Finale: A Hero's Outcome!") asti Nimbasa Townissa järjestettiin turnaus, jonka voittaja saisi täyden setin Siipiä (). Turnauksen voitti Iris. Jaksosta "Ottelupamaus alkaa!" ("The Clubsplosion Begins!") jaksoon "Ottelupamausyleisöä huudattamassa" ("Commanding the Clubsplosion Crown!") asti pidettiin Ambiga Townissa turnaus, jonka voittaja saisi täyden setin vitamiinejä. Turnauksen voitti Stephan.


title: Luettelo Pokémon-sarjan hahmoista

text: Noland (japaniksi ダツラ Datsura) tunnetaan "Tehtaanpäällikkönä" johtamansa taistelupaikkan, Taistelutehtaan mukaan. Hän on ensimmäinen haastettava rintamapäällikkö niin peleissä kuin animessa ja mangassa. Taistelujen lisäksi hän myös rakentelee erilaisia koneita. Hänet voittanut kouluttaja ansaitsee "Tiedon symbolin" ("Knowledge Symbol"). Pokémon Emeraldissa Noland korostaa pelaajalle, että lukeminen ei riitä, jos haluaa oppia jotain Pokémoneista, vaan kouluttajan on saatava kokemusta. Pokémon Adventures -mangassa Noland oli ensimmäinen rintamapäällikkö, jota vastaan Emerald taisteli. Hän keskustelee mieluusti strategioista taistelun jälkeen. Noland pitää huolta eri puolilla Taistelurintamaa huostaan jätetyistä Pokémoneista.


title: Luettelo Pokémon-sarjan hahmoista

text: Noland esiintyi ensi kerran animessa jaksossa "Articuno, numero yksi" ("Numero Uno Articuno"), jossa Ash kumppaneineen saapui Taistelutehtaalle. Noland antoi Ashin valita, mitä Pokémonia vastaan hän haluaisi taistella, mutta tämä ei osannut päättää. Kun Ashille ja muille selvisi, että Noland oli ystävystynyt legendaarisen Articunon kanssa, Ash päätti taistella sitä vastaan ja kutsui Charizardinsa taistelemaan. Seuraavassa jaksossa, jaksossa "Symbolijahdissa" ("The Symbol Life") Charizard ja Articuno ottivat yhteen ja lopulta Charizard vei voiton kotiin ja tehden historiaa, ollen ensimmäinen ei-legendaarinen Pokémon, joka voitti yksi-vastaan-yksi -taistelussa legendaarisen Pokémonin.


title: Luettelo Pokémon-sarjan hahmoista

text: Greta (japaniksi コゴミ Kogomi) tunnetaan "Areenapäällikkönä" () johtamansa taistelupaikan, Otteluareenan mukaan. Hän on järjestyksessä toinen haastettava rintamapäällikkö. Animessa hän on selvästi erikoistunut taistelutyyppisiin Pokémoneihin, mutta tämä ei päde peleissä eikä mangassa. Hänet voittanut kouluttaja ansaitsee "Sisusymbolin" ("Guts Symbol"). Ensimmäinen videopeli jossa Greta esiintyi oli Pokémon Emerald.


title: Luettelo Pokémon-sarjan hahmoista

text: Animessa Greta on esiintynyt vain jaksossa "Onnenpyörä" ("Wheel...of Frontier!"), jossa Ash taisteli häntä vastaan. Gretalla on iso, onnenpyörää muistuttava pyörä, jolla arvotaan, kuinka monta Pokémonia kumpikin osapuoli ottelussa käyttää. Ashin tapauksessa Pokémoneja oli kaksi. Ash käytti Grovylea ja Snorlaxia. Molempien ottelijoiden molemmat Pokémonit pysyivät ulkona Poképalloista siihen asti kunnes ne tyrmättiin. Ashin Grovyle hävisi Gretan Hariyamalle, mutta Snorlax vei voiton niin siitä kuin myös Gretan Medichamista.


title: Luettelo Pokémon-sarjan hahmoista

text: Tucker (japaniksi ヒース Heath) tunnetaan "Kupuässänä" (). Hänen taisteluareenansa on "Ottelukupu" ("Battle Dome"), joka on avoinna yleisölle. Tucker on rauhallinen ja taktikoiva taistelija, joka käsittelee Pokémonejaan niin hyvin, että ne ovat vaikea vastus lähes kelle tahansa. Hänet voittanut kouluttaja ansaitsee "Taktiikkasymbolin" ("Tactics Symbol"). Ensimmäinen videopeli jossa Tucker esiintyi oli Pokémon Emerald. Tosin kuin peleissä, Pokémon Adventures -mangassa Tucker todella ottaa osaa kilpailuihin, eikä vain haasta kouluttajaa otteluun kuten pelissä. Ash otteli Tuckeria vastaan jaksossa "Taktiikkapeliä" ("Tactics Theatrics"), jossa hän käytti voittoisasti Swellowia ja Corphishia kaksoisottelussa. Tuckeria ei ole nähty tämän jakson jälkeen.


title: Luettelo Pokémon-sarjan hahmoista

text: "Lucy" (japaniksi アザミ Azami) tunnetaan "Keihäskuningattarena" johtamansa taistelupaikan, "Ottelukeihään" ("Battle Pike") takia. Hän on erikoistunut paljolti käärmeitä muistuttaviin Pokémoneihin. Tämä näkyy selvästi siten, että niin peleissä, animessa kuin mangassakin hänen pääpokémoninsa on Seviper. Peleissä hän on neljänneksi haastettava rintamapäällikkö ja mangassa hänet nähtiin järjestyksessään toisena haastettavista. Hänet voittanut kouluttaja ansaitsee "Onnisymbolin" ("Luck Symbol"). Ensimmäinen videopeli jossa Lucy esiintyi oli Pokémon Emerald.


title: Luettelo Pokémon-sarjan hahmoista

text: Animessa Lucy nähtiin jaksossa "Ottelukeihään kuningatar" ("Queen of Serpentine"), jossa hänen nähtiin ensin pelastavan Ashin Pikachun Rakettiryhmän kynsistä Seviperinsä avulla, joka otti yhteen myös Jessien Seviperin kanssa. Myöhemmin samassa jaksossa Ash taisteli Lucya vastaan. Ashin Donphan vei voiton Seviperistä, häviten kuitenkin Lucyn Miloticille, joka taas joutui Pikachun päihittämäksi. Lucy on niitä harvoja Brockin rakastamia tyttöjä, jotka antavat myös vastarakkautta.


title: Luettelo Pokémon-sarjan hahmoista

text:
Spenser (japaniksi ウコン Ukon) tunnetaan "Palatsintietäjänä" () johtamansa taistelupaikan, "Ottelupalatsin" ("Battle Palace") mukaan. Hän on kolmanneksi viimeisenä haastettava rintamapäällikkö. Hänellä ei ole mitään tiettyä erikoistumista mihinkään tiettyyn Pokémon-tyyppiin. Hän esiintyy pelien lisäksi myös animessa ja mangassa. Peleissä Ottelupalatsissa käytävät ottelut käydään niin, ettei pelaaja voi vaikuttaa, mitä hyökkäyksiä hänen Pokémoninsa käyttää, vaan se riippuu Pokémonin luonteesta. Hänet voittanut kouluttaja ansaitsee "Henkisymbolin" (Spirits Symbol). Ensimmäinen videopeli jossa Tucker esiintyi oli Pokémon Emerald.
Pokémon Adventures -mangassa Spenserillä on jonkilainen yhteys Kyogreen ja hän pystyi tunnistamaan "Sinistä palloa" () pitelevän Sapphiren.


title: Luettelo Pokémon-sarjan hahmoista

text: Spenser esiintyy animessa ensi kerran jaksossa "Vapaa kuin taivaan lintu" ("Cutting the Ties that Bind"), jossa Ash tapaa hänet. Ashin Sceptile oli väliaikaisesti menettänyt kykynsä käyttää hyökkäyksiä, mutta Spenser auttoi sitä paranemaan. Jakson lopussa Ash haastoi Spenserin otteluun "Spirits Symbol"ista. Seuraavassa jaksossa, jaksossa "Yhtä luonnon kanssa" ("Ka Boom with a View") Ash otteli Spenseriä vastaan. Vaiheikkaan ja tiukan taistelun jälkeen Ash voitti Spenserin ja ansaitsi "Spirits Symbol"in.


title: Luettelo Pokémon-sarjan hahmoista

text: Brandon (ジンダイ Jindai) tunnetaan Pyramidikuninkaana, ottelupaikkansa "Ottelupyramidi"in mukaan. Animessa ja peleissä hän on viimeisenä haastettava rintamapäällikkö, mutta mangassa vasta toiseksi viimeinen. Brandon käyttää niin animessa, mangassa kuin peleissäkin legendaarisia Pokémoneja, mikä tekee hänestä varteenotettavan vastuksen. Hänet voittanut kouluttaja ansaistsee "Rohkeusymbolin" (Brave Symbol). Ensimmäinen videopeli jossa Brandon esiintyi oli Pokémon Emerald. Animessa Brandonin "Ottelupyramidi" on lentävä rakennus, jonka kulloisenkin sijainnin saa selville vasta kun on voittanut muut rintamapäälliköt. Ash ja kumppanit pääsivät "Ottelupyramidille" jaksossa "Vastustaja nousee sisältä" ("Battling the Enemy Within").


title: Luettelo Pokémon-sarjan hahmoista

text: Anabel (japaniksi リラ Lila) tunnetaan "Salonkineitona". Anabel osaa kommunikoida Pokémoniensa kanssa telepaattisesti ja on animessa selvästi erikoistunut meediotyyppisiin Pokémoneihin. Peleissä ja mangassa Anabel on johtava rintamapäällikkö, kun taas animessa tämä titteli on annettu Brandonille. Hänen taisteluareenansa on "Ottelutorni" ("Battle Tower"), joka animessa sijaitsee lähellä "Tohjo Falls"eja. Hän antaa hänet voittaneille kouluttajille "Kykysymbolin" ("Ability Symbol"). Pokémon Adventures -mangassa Anabel on voimakkain rintamapäällikkö. Ensimmäinen videopeli jossa Anabel esiintyi oli Pokémon Emerald.


title: Luettelo Pokémon-sarjan hahmoista

text:
Anabel nähtiin ensi kerran jaksossa "Puhumalla paras" ("Talking a Good Game"), jossa Ash taisteli häntä vastaan ja hävisi. Seuraavassa jaksossa, jaksossa "Toinen kerta toden sanoo" ("Second Time's the Charm") Ash otti uusintaottelun ja voitti sen käyttämällä samaa taktiikkaa paremmin kuin aiemmin.
Anabel vaikuttaa olevan ihastunut Ashiin.


title: Luettelo Pokémon-sarjan hahmoista

text: Conway (jap. コウヘイ Kōhei) on Ash Ketchumin Sinnohin liigan kilpakumppani. Hänet nähtiin ensimmäistä kertaa jaksossa "Tiimityötä".


title: Luettelo Pokémon-sarjan hahmoista

text: Gary Oak () on Ash Ketchumin vastustaja sekä professori Oakin lapsenlapsi. Garyllä on usein animessa ruskeat hiukset, violetti paita ja yin-yang-riipus. Kun Garystä tuli Pokémon-tutkija, hän laittoi valkoisen tutkijantakin paidan päälle. Videopeleissä Gary esiintyy ensi kerran Pokémon Puzzle Leaguessa.


title: Luettelo Pokémon-sarjan hahmoista

text: Gary on samanikäinen kuin Ash. Gary ja Ash olivat leikkikavereita kun he olivat nuorempia, mutta heidän tiensä erosivat heidän löydettyään Pokémonit.


title: Luettelo Pokémon-sarjan hahmoista

text: Gary uskoo tietävänsä kaiken Pokémoneista, koska hän on professori Oakin lapsenlapsi. Hän rakastaa näyttää tietonsa kenelle tahansa, joka kuuntelee ja hän rakastaa myös Ashin nöyryyttämistä. Kun Ash ja Gary tapasivat Viridian Cityssä, Gary näytti voittamiaan kymmentä salimerkkiä, kun Ashillä oli vasta 7. Vaikka Garyllä oli jo tarpeeksi salimerkkejä, hän haastoi Viridian Cityn salijohtajan, Giovannin. Gary voitti nopeasti Giovannin Golemin ja Kinglerin, mutta sitten Giovanni käytti voimakkainta Pokémoniaan, Mewtwota. Mewtwo pystyi voittamaan ensin Garyn Arcaninen ja Nidokingin (samaan aikaan), kunnes tyrmäsi Garyn ja hänen cheerleaderinsa kokonaan. Tämä oli Garyn ensimmäinen tunnettu tappio hänen Pokémon-kouluttajan urallaan.


title: Luettelo Pokémon-sarjan hahmoista

text: Aluksi Gary käyttäytyy kuin idiootti, mutta sarjan aikana hänestä tulee kiltimpi ja vähemmän nöyyryyttävämpi. Etenkin hän nöyryytti toisia Johdon Hopeaturnauksessa, kunnes sai puolivälierissä vastaansa Ashin ja hävisi. Aluksi Gary liikkui kaikkialle ylellisellä punaisella autolla ja monet fanit sekä cheerleaderit istuivat takapenkillä. Kun Ash palasi Pallet Towniin voitettuaan Orange-liigan, Gary ei loukannut Ashia. Kun he tapasivat Pallet Townissa, Ash haastoi Garyn kaksintaisteluun Eevee vastaan Pikachu, jonka Gary voitti. Gary ei kuitenkaan juhlinut sitä niin paljon kuten yleensä. Ash oli silti vihainen tappiostaan, sillä hän halusi edes joskus voittaa Garyn. Tämän jälkeen heistä tuli taas ystäviä.


title: Luettelo Pokémon-sarjan hahmoista

text: Ashin matkustettua Hoenniin Gary päättää lopettaa Pokémon-kouluttajan uransa ja alkaa opiskella Pokémon-tiedettä kuten isoisänsä. Gary pystyi onnistuneesti kloonaamaan "sukupuuttoon kuolleen" Aerodactylin. Gary suojeli tätä Pokémonia Rakettiryhmän Butchilta ja Cassidyltä. Nyt Aerodactyl elää vapaasti Saida Islandissa ja Gary yrittää nykyään kloonata muita esihistoriallisia Pokémoneja, kuten Omanyten ja Kabuton.


title: Luettelo Pokémon-sarjan hahmoista

text: Gary tekee paluun Advanced Generation -sarjan viimeisessä jaksossa "Kotiinpaluu". Hän palaa Sinnohista Kantoon uuden Pokémoninsa, Electiviren kanssa. Matkalla hän tapaa Ashin, joka on juuri voittanut Battle Frontierin. Ash haastaa Garyn taisteluun Electiviren ja Pikachun kanssa, mutta häviää. Gary päättää palata takaisin Sinnohiin voitettuaan Ashin.


title: Luettelo Pokémon-sarjan hahmoista

text: Gary palaa kuvioihin jaksossa "Metsästäjää paossa" ("Ill-Will Hunting!"), jossa hän auttaa Ashia ja kumppaneita suojelemaan Shieldoneja Pokémon-metsästäjä Jiiltä. Samalla nähdään myös Garyn Blastoise, Umbreon ja Electivire. Koska professori Oak on tutkimustyönsä ohella myös tunnettu runoilija, Garyn ensi kertaa tässä jaksossa tavannut Dawn luulee Garyäkin runoilijaksi.


title: Luettelo Pokémon-sarjan hahmoista

text: Gary esinntyi myöhemmin jaksossa "Pelolla pelkoa vastaan!". Hän antaa Ashille "Terähammas" -esineen, joka auttaa Ashin Gligaria kehittymään Gliscoriksi.


title: Luettelo Pokémon-sarjan hahmoista

text: Gary esiintyy "Electric Tale of Pikachu" -mangassa. Hän on mangassa animen tapaan Ashin lapsuudenystävä ja nykyinen kilpailija. Hän ilmestyy usein paikalle, jos Ash tekee jotain väärin. Pokémon-liigassa hän häviää Ritchielle, mutta kohtaa Ashin sarjan lopussa. Tämän jälkeen he alkavat matkustaa yhdessä. Mangassa Garyllä on sisko nimeltä May Oak, joka ei kuitenkaan esiinny animessa.


title: Luettelo Pokémon-sarjan hahmoista

text: Ritchie (tunnetaan myös nimellä Richie, japaniksi ヒロシ Hiroshi) on Pokémon-sarjan animessa esiintyvä Ash Ketchumin ystävä ja vastustaja. Hänet on nimetty Hiroshi Yamauchin, Nintendon entisen toimitusjohtajan mukaan. Hänen japaninkielinen nimensä tarkoittaa "kaukaista ja laajaa" (溥), kun taas hänen englanninkielinen nimensä tulee nimestä Richard, joka puolestaan tarkoittaa saksaksi "urheaa voimaa" (sana koostuu sanoista "ric", "voima, johtaa, johtaja" ja "hard", "rohkea, kova"). Ritchien ensiesiintyminen videopeleissä oli Pokémon Puzzle Leaguessa.


title: Luettelo Pokémon-sarjan hahmoista

text:
Ritchie on usein nähty Ashin kloonina, koska kaikki hänen Pokémoninsa ovat sukua Ashin nykyään tai joskus omistamille Pokémoneille (Sparky vastaa Ashin Pikachua, Zippo Ashin Charizardia, Happy Ashin Butterfreetä, Rose Ashin Swellowia ja Cruise Ashin Larvitaria).
Monet uskovat, että Ritchiessä nähdään se, millainen täydellinen Ash olisi. Ritchie on kovin tuntematon fanien keskuudessa.


title: Luettelo Pokémon-sarjan hahmoista

text:
Ritchien ensiesiintyminen oli jaksossa "Ystävä hädässä" ("A Frind In Deed"), jossa hän nopeasti ystävystyi Ashin, toisen Pokémon-liigan osanottajan kanssa. Seuraavassa jaksossa, jaksossa "Ystävä vai vihollinen" ("Friend or Foe Alike") tämä ystävyyssuhde aiheutti ongelmia, kun he kohtasivat toisensa ottelussa. Ritchie voitti lopulta, koska Ashin Charizard ei suostunut taistelemaan itseään heikompaa Sparkya vastaan ja päätti ottaa nokoset kesken ottelun. Vaikka Ritchie lopulta hävisi Asunta -nimiselle kouluttajalle, hän sijoittui kahdeksan parhaan joukkoon.
Ritchie tavattiin uudelleen Whirl Islandeilla jaksossa "A Parent Trapped!", jossa hän etsi siellä nähtyä salaperäistä Pokémonia, joka paljastui Lugiaksi.


title: Luettelo Pokémon-sarjan hahmoista

text: Ritchie ilmestyi myös joissakin Pokémon-kronikoiden erikoisjaksoissa, jaksoissa "Oaknapped", "Celebi and Joy" ja "The Search for the Legend", joista toisessa hänestä tuli yksi niistä kolmesta tärkeästä hahmosta, jotka ovat matkustaneet ajan halki, muiden ollessa May ja Meowth. Ritchien tapauksessa tämä aikamatka tapahtui Celebin mukana.


title: Luettelo Pokémon-sarjan hahmoista

text:
Ritchie esiintyy "Electric Tale of Pikachu" -mangasarjassa. Hänen luonteensa vastaa hyvin animen vastaavaa. Hänellä on kuitenkin vaaleat hiukset kastanjanruskeiden sijaan. Tämä saattaa olla ehkä siksi, koska myös Garyllä on saman väriset hiukset.
Mangassa Ritchie omisti "Zippo" -lempinimisen Charizardin. On epäselvää, onko Zippo animessakin saavuttanut viimeisen kehitysasteensa.


title: Luettelo Pokémon-sarjan hahmoista

text: Casey (japaniksi ナナコ Nanako) on eräs sivuhahmo Pokémon-animesarjassa. Hän ja hänen perheensä ovat Electabuzz-baseballtiimin kannattajia ja hän pitää Pokémoneista, jotka toistavat hänen suosikkijoukkueensa värejä, mustia ja keltaisia raitoja. Hänen aloituspokémoninsa oli Chikorita, jonka hän sai Professori Elmiltä "New Bark Town"issa. Hän esiintyi ensimmäisen kerran Johto-kauden toisessa jaksossa "Takalaiton, Ash!". Myöhemmät esiintymiset olivat jaksoissa "Hyönteiselämää" ja "Here's Lookin' at You, Elekid". Viimeksi mainittua jaksoa ei ole esitetty Suomessa.


title: Luettelo Pokémon-sarjan hahmoista

text: Alkuperäisessä, japaninkielisessä versiossa, Casey puhuu Kansain murteella, mikä viittaa siihen, että hänen kotikaupunginsa Goldenrod City on Pokémon-maailman vastike Osakalle. Lisäämällä se Caseyn rakkauteen Electabuzz-baseball -tiimiä kohtaan saadaan vastaavuus oikean maailman Osakan baseball-tiimiin, the Hanshin Tigers-ryhmään. Eikä siinä ole samaa vain se, että Electabuzz ja tiikerit ovat molemmat musta-kelta-raitaisia, vaan myös se, että Hanshin Tigerseilla tiedetään olevan hyvin lojaali faniryhmä.


title: Luettelo Pokémon-sarjan hahmoista

text: Caseytä on verrattu Ashiin hänen Pokémon-kouluttajauransa alussa. Kuitenkin erot heidän koulutuksessaan ovat huomattavia, samoin heidän mieltymyksensä Pokémoneihin.


title: Luettelo Pokémon-sarjan hahmoista

text: Harrison (japaniksi ハヅキ Hazuki) on eräs Ash Ketchumin vastustajista Pokémon-animessa. Hän on kotoisin "Littleroot Town"ista Hoennista ja Ash tapasi hänet taivaltaessaan Johtossa. Myöhemmin he ottivat yhteen Johton liigan mestaruusottelussa Hopeaturnauksessa.


title: Luettelo Pokémon-sarjan hahmoista

text: Ensi kertaa Harrison nähtiin jaksossa "Sneasel-metsällä" ("Pop Goes The Sneasel"), jossa hän tapasi Ashin ja kumppanit sekä Sneaselin, joka vartioi Ho-ohin uhrattua tulta, ja päätti napata sen. Käyttäen Houndoomiaan ja Blazikeniaan (joka Johton alueella on tuntematon Pokémon) heikentääkseen sitä ja sitten nappasi sen. Harrison erosi Ashistä ja kumppaneista jakson lopussa.


title: Luettelo Pokémon-sarjan hahmoista

text: Myöhemmin Harrison palasi kuvioihin jaksossa "Tiukka taistelu" ("Tie One On!"), jossa hän palasi ottaakseen osaa Hopeaturnaukseen, Johton liigan mestaruusotteluun. He kohtasivat toisensa jaksossa "Taistelua kuumimmillaan" ("Can't Beat the Heat"), jossa he aloittivat kuusi-vastaan-kuusi -ottelunsa. Ottelu jatkui seuraavissa jaksoissa "Leikkiä tulella" ("Playing with Fire!") ja "Uudet suunnat" ("Johto Photo Finish"). Viimeksi mainitussa Harrisonin onnistui voittaa Ash tiukassa kisassa, mutta hän hävisi lopulta Jon Dicksonille, joka voitti turnauksen.


title: Luettelo Pokémon-sarjan hahmoista

text: Harrison oli se, joka ensimmäisenä kertoi Ashille Hoennin liigasta, professori Birchistä ja Hoennin Pokémoneista, joita tämä ei varmaan koskaan ollut nähnyt.


title: Luettelo Pokémon-sarjan hahmoista

text: Drew on Mayn vanha kilpakumppani Hoennista. Drew tapasi Mayn ensimmäisessä Pokémon-kilpailussaan, jolloin Drew oli jo konkari. Aluksi Drew oli näsäviisas ja joskus pilkkasi Maytä, mutta lopulta Drewstä tuli Mayn läheinen ystävä.


title: Luettelo Pokémon-sarjan hahmoista

text: Katie () on parissa Pokémon-sarjan animejaksossa nähty Pokémon-kouluttaja. Hän taisteli Ash Ketchumia vastaan Ever Grande Cityn Hoennin pokemon-liigan mestaruusottelussa.


title: Luettelo Pokémon-sarjan hahmoista

text:
Katie on kotikaupunkinsa, "Lilycove City"n ylpeys, jossa hänen kauneutensa ja luonnonlahjakkuutensa on antanut hänelle lempinimen "viileä kaunotar". Hänen harrastuksiinsa kuuluu klarinetin soitto ja hänen lempiruokaansa on tulinen spagetti "Tamato-marjojen" kera. Taistelussa hän yleensä käyttää Golduckia ja Venomothia ja on tunnettu vastustajansa hyökkäysten varovaisesta analysoinnista.
Kuten kaikkien muidenkin kauniiden tyttöjen saralla, Brock edistää ihastumistaan Katieen ottamalla selvää tämän haluista ja inhoista hyödyllisen tiedon sijaan, minkä Brock omien sanojensa mukaan tekee päästäkseen hänen kanssaan treffeille.
Toisin kuin kouluttjat yleensä, jotka pitävät yhtä Pokémonia taistelussa sen tyrmäämiseen asti, Katie vaihtelee Pokémonejaan usein, etenkin, jos hänen vastustajansa on etulyöntiasema tyypin suhteen. Tämän taktiikan ansiosta Ash miltei hävisi taistelunsa ensimmäisen osion Katieta vastaan.
Ash ja Katie aloittivat kuusi-vastaan-kuusi -taistelunsa jaksossa "Järkytyksiä ja sitoumuksia" ("Shocks and Bonds"), joka jatkui jaksossa "Riitaisa ratkaisu" ("A Judgment Brawl"). Taistelun alussa Katie tyrmäsi kaksi Ashin Pokémonia menettämättä lainkaan omiaan. Ashin onnistui lopulta kuitenkin voittaa Katien Dugtrio Glalien avulla. Jäätyypin Pokémon joutui kuitenkin Misdreavusin "Kohtalonside" -hyökkäyksen uhriksi.
Ashin onnistui kuitenkin kolmella jäljellä olevalla Pokémonilla nostaa taistelu omaksi edukseen. Hänen Corphishinsa päihitti Katien Golduckin ja edelleen Ash vei lopulta voiton Katiesta ja siirtyi eteenpäin. Katien häviö tarkoitti hänen putoamistaan kisasta.


title: Luettelo Pokémon-sarjan hahmoista

text: Kenny on Dawnin lapsuudenystävä, joka on myös kotoisin Twinleaf Townista. Useimmiten Kenny kutsuu Dawnia nimellä Dii Dii.


title: Luettelo Pokémon-sarjan hahmoista

text: Morrison (japaniksi マサムネ Masamune) on eräs Ash Ketchumin vastustajista Pokémon-animessa. Hän taisteli Ashia vastaan Hoennin pokemon-liigan mestaruusottelussa Ever Grade Cityssä.


title: Luettelo Pokémon-sarjan hahmoista

text:
Ensi kertaa Ash tapasi Morrisonin jaksossa "Mahtava Morrison" ("Less is Morrison"). Kun kumpikin saivat tietää toistensa pyrkivän "Ever Grande City"n Hoennin liigan mestaruusotteluun, heidän välilleen syntyi ainutkertainen vastustaja-ystävä -suhde. He pyrkivät aina olemaan toisiaan parempia kaikenlaisissa asioissa, olipa kyse sitten siitä, kumpi juoksee nopeammin, syö enemmän tai kestää pitempään kuumaa kylpyä. Kun Rakettiryhmä varasti Ashin Pikachun ja Morrisonin Beldumin heidän muiden Pokémoniensa ollessa Pokémon-keskuksessa, he saivat Rakettiryhmän kiinni ja voittivat heidän Pokémoninsa paljain käsin ja Pikachu ja Beldumin yhteistyön avulla hankkiutuivat heistä eroon. Jakson lopussa Morrison jätti Ashin ja kumppanit lähteäkseen voittamaan viimeistä salimerkkiään, luvaten tavata hänet taas "Ever Gradne City"ssä.
Morrison palasi kuvioihin jaksossa "Beldum pelastaa" ("Saved by the Beldum!"), jossa hän ja Ash tapasivat Ashin kouluttaessa Pokémonejaan. Samassa jaksossa Morrison oli hävitä Belduminsa kanssa Jump -nimiselle kouluttajalle. Beldum kuitenkin kehittyi Metangiksi ja voitti taistelun.
Jaksoissa "Riitaisa ratkaisu" ("A Judgement Brawl") ja "Ratkaiseva päätös" ("Choose It Or Lose It!") Ash ja Morrison joutuivat taistelemaan toisiaan vastaan. Morrison oli aluksi haluton taistelemaan ystäväänsä vastaan ja antoi kahden Pokémoninsa tulla tyrmätyksi. Ash onnistui kuitenkin kannustamaan Morrisonia niin, että tämä taisteli viimein koko sielunsa voimalla. Vaikka ottelusta tuli tiukka, Morrison hävisi lopulta ja oli ulkona kisasta.


title: Luettelo Pokémon-sarjan hahmoista

text: Nando on trubaduuri, jonka Ash ja muut tapasivat eräässä metsässä. Nando ei aluksi osannut päättää, menisikö salille vai kilpailuihin. Lopulta hän päätti osallistua molempiin. Sinnohin suurjuhlissa hän hävisi Zoeylle ja Sinnohin pokemon-liigassa Ashille. Ash, Barry ja niiden uusi kilpailija Conway pääsivät ekan kierroksen.


title: Luettelo Pokémon-sarjan hahmoista

text: Tyson (japaniksi テツヤ Tetsuya) on eräs Ash Ketchumin vastustajista Pokémon-animessa. Hän kohtasi Ashin "Ever Grande City"ssä, jossa pidettiin Hoennin pokemon-liigan mestaruusottelut.


title: Luettelo Pokémon-sarjan hahmoista

text: Vähän ennen Hoennin liigan aukeamista jaksossa "Meowth käy kuumana" ("Like a Meowth to a Flame") Ash tapasi Tysonin ja heistä tuli heti sekä vastustajia että ystäviä. Tämä vastustaja-asenne saavutti huippunsa semifinaaleissa, jossa Ash ja Tyson kohtasivat toisensa taistelukentällä jaksossa "Ratkaiseva päätös" ("Choose It or Lose It!"). Voittaja pääsisi etenemään kohti finaalia. Pitkän ja rankan taistelun lopulla Ashin Pikachu ja Tysonin Meowth kohtasivat toisensa jaksossa "Lorun loppu" ("At the End of the Fray") ja käyttivät aivan samanlaisia hyökkäyksiä toisiaan vastaan. Lopulta Meowth voitti ja Ash putosi pois turnauksesta. Tyson jatkoi voitokkaasti vielä kaksi viimeistä ottelua ja voitti Pokémon-mestaruuden.


title: Luettelo Pokémon-sarjan hahmoista

text: Tysonia on verrattu erääseen toiseen Ashin vastustajista, Harrisoniin (joka myös oli Ashia vanhempi vastustaja, joka voitti hänet).


title: Luettelo Pokémon-sarjan hahmoista

text: Solidad (tunnetaan myös nimellä Soledad, japaniksi サオリ Saori) on eräs hahmo Pokémon-animessa. Hän on Pewter Citystä kotoisin oleva Pokémon-koordinaattori, jota vastaan May taisteli Kanton Suurfestivaalissa ja myös voitti sen "Battle Frontier" -kauden aikana.


title: Luettelo Pokémon-sarjan hahmoista

text: Solidad esiintyi ensi kerran jaksossa "Mayn uudet haasteet", ja oli jo valmiiksi tavannut Brockin (joka on myös Pewter Citystä kotoisin), Drewin ja Harleyn. Hän voitti Drewin Roselian ensimmäisessä Pokémon-kilpailussaan, mikä sai Drewin itkemään. Tämän jälkeen heistä näyttää tulleen ystäviä. Kiinnostavana yhteytenä voidaan huomata, että myös kun Solidad voitti Mayn Suurfestivaalin semifinaalissa, myös tämä itki.


title: Luettelo Pokémon-sarjan hahmoista

text: Paul (japaniksi シンジ Shinji) on Pokémon-animesarjassa esiintyvä ihmishahmo. Hän on eräs Ash Ketchumin kilpailijoista Sinnohissa "Diamond & Pearl" -sarjassa. Paul on kotoisin Veilstone Citystä ja hänellä on isoveli Reggie, joka on entinen kouluttaja ja nykyinen kasvattaja. Paulia kuvataan päähenkilö Ashin täydelliseksi vastakohdaksi sillä hän on luonteeltaan kylmä, tyly ja pitää Pokémonien kanssa ystävystymistä heikkouden merkkinä; hän jopa vapauttaa kaappaamansa Pokémonit jotka eivät ole hänen mielestään tarpeeksi voimakkaita. Ashin ja Paulin vastakkaiset näkemykset Pokémonien kouluttamisesta ajoivat heidät useisiin katkeriin konflikteihin, ennen kuin se sopivat välinsä ja jatkoivat matkojaan hyvissä väleissä Sinnoh-liigan päätteeksi, kun Ash onnistui kukistamaan Paulin puolivälierissä.


title: Luettelo Pokémon-sarjan hahmoista

text: Paul nähtiin ensi kerran jakson "Eron kaksi astetta" lopussa. Hän kuitenkin tuli tutuksi Ashille ja Brockille vasta seuraavan jakson, jakson "Pokémon-maailmat kohtaavat!" alussa, jolloin he etsivät Ashin kadonnutta Pikachua, ja luulivat Paulin Elekidin hyökkäyksiä Pikachun hyökkäyksiksi.


title: Luettelo Pokémon-sarjan hahmoista

text: Paul ei pohjaudu virallisesti mihinkään peleissä esiintyvistä hahmoista eikä hänellä ole vastinetta myöskään mangasarjakuvissa. "Pokémon Gold, Silver & Chrystal" -peleissä sekä näiden uusintaversioissa "HeartGold & SoulSilver"issä esiintyvän pelihahmon kilpailijan "Silver"in on katsottu kuitenkin toimineen Paulin epäsuorana esikuvana yhtenäisten luonteenpiirteiden ja asennoitumisen vuoksi.


title: Luettelo Pokémon-sarjan hahmoista

text: Zoey on Dawnin paras ystävä ja kilpakumppani, jonka Ash ja muut tapasivat Jubilife Cityn Pokémon-kilpailussa. Zoey on lahjakas Pokémon-koordinaattori, joka otteli Ashiä ja Dawnia vastaan ja voitti Aipomin sekä Dawnin Bunearyn. Zoey voitti lopulta Sinnohin Suurfestivaalit voitettuaan Dawnin finaalissa.


title: Luettelo Pokémon-sarjan hahmoista

text: Barry on Ashin kilpakumppani Sinnohissa Pokémonissa. Barryn isä on yksi Sinnohin Taistelurintaman () johtajista, Palmer. Barry ihailee Paulia, mutta toisin kuin Paul, Barry välitti pokémoneistaan.


title: Luettelo Pokémon-sarjan hahmoista

text: Barry esiintyi ensi kerran jaksossa "Barry ottaa koville!" Barry oli Dawnin tavoin myös kotoisin Twinleaf Townista ja he tunsivatkin toisensa jo ennestään. Barry otteli kolmesti Ashia vastaan ja voitti vain viimeisimmän niistä. Jaksossa "Paul vastaan Barry!" ("Casting a Paul on Barry!") Barry kohtasi Paulin Sinnohin liigan Lily of the Valley-tunrauksessa, mutta hävisi. Barry esiintyi videopeleissä ensi kerran Pokémon Diamond ja Pearlissa. Barry uhkaa usein muita "sakottamisella", kuten esimerkiksi Ashin törmätessä häneen.